Virheetön(?) oppiminen – Koulutuspalvelut Jirka Vierimaa\nJulkaistu 6.2.2020 | Kirjoittanut Jirka Vierimaa\nVirheetön oppiminen on ajattelutapa, jossa koulutus suunnitellaan huolellisesti ja koiralle helposti ymmärrettävästi. Vastuu koiran oppimisesta on ihmisellä, eivätkä virheet ole edistymisen kannalta tärkeitä.\nVirheetön oppiminen ei ole yksittäinen menetelmä. Se on lähtökohta usean koulutusmenetelmän taustalla ja sisältää menetelmän lisäksi vaiheittaisen koulutussuunnitelman tekemisen, ympäristöön totuttamisen, harjoitukseen valmistautumisen ja tukitaitojen kouluttamisen.\nKoiralle opetetaan jokin tukitaito, jota käytetään koulutuksen johtaessa suunnittelusta johtuvaan virheeseen. Näin ihmisen aiheuttama virhe ei häiritse tavoitteellista kouluttamista eikä koiran anneta harjoitella virheen toistamista.\nYrityksen ja erehdyksen sijaan kouluttaminen on suoraviivaista, kun se perustuu yrittämiseen ja onnistumiseen. Virheettömän oppimisen näkökulma kannustaa keskittymään koulutustilanteissa onnistumisiin, sillä virheitä etsimällä myös löytää helpommin virheitä.\nKoiranlukutaito on yksi koulutustaidon osa, jota voidaan kehittää koulutuksen suunnittelemisen taidon ohella hyödyntäen ketjuanalyysia. Ketjuanalyysi kuvailee tapahtumia ja havaintoja selkeinä polkuina.\nVirheettömän oppimisen avulla opetettuihin taitoihin ja tehtäviin yhdistyy varmemmin juuri haluttu tunnetila. Yrityksen ja erehtymisen menetelmiin puolestaan liittyy sisäänrakennettu mahdollisuus negatiivisten tunnetilojen aiheuttamiseen, vaikka koulutuksessa käytettäisiin pelkästään palkkioita.\nVirheetön oppiminen on laajasti eläinkoulutuksen parissa sovellettu ajattelutapa. Se sopii erinomaisesti myös koiranomistajille, jotka haluavat kehittää itseään taidollisesti, mutta tietoon perustuen. Käytännössä virheettömällä oppimisella tarkoitetaan suunnitelmallista kouluttamista, jossa tapahtuneet virheet ovat koulutuksen suunnittelun virheitä. Virheetöntä oppimista onkin verrattu yrittämisen ja erehtymisen avulla oppimiseen ja kutsuttu yrittämisen ja onnistumisen avulla oppimiseksi.\nVirheetön oppiminen ei ole yksittäinen koulutusmenetelmä, vaan menetelmiä on useita. Kaikki virheettömän oppimisen parissa käytetyt menetelmät perustuvat positiiviseen vahvistamiseen eli monipuolisten palkkioiden käyttämiseen. Vaikka virheetöntä oppimista on verrattu yrittämisen ja erehtymisen avulla oppimiseen, kyse ei ole palkkioiden ja rankaisujen vuorottelusta. Myös yritys–erehdys-oppimisessa menetelmä voi perustua positiiviseen vahvistamiseen.\nKäsittelen tässä melkoisen pitkässä blogitekstissä kahden edellä mainitun lähestymistavan välisiä eroja ja suhteutan niitä toisiinsa. Virheettömän oppimisen kasvava tarve ja sen kiinnostavuus johtuvat tulkintani mukaan kolmesta tärkeästä asiasta. Ensinnä palkkioiden avulla kouluttaminen voi mennä myös pieleen ja toiseksi koulutustilanteiden selkeän ja vaiheittaisen suunnittelemisen taidolle on kysyntää. Kolmanneksi olemme koiriemme kanssa aina oppilaita.\nEsittelen tekstin alkuvaiheilla virheettömän oppimisen tunnusmerkkejä ja kerron lyhyesti sen kehittymisestä historian näkökulmasta. Koska käsitykseni eläinten oppimisesta perustuu osin perustutkimukseen, avaan myös laboratorio-olosuhteiden ja arkisten olosuhteiden välisiä eroja. Sen jälkeen avaan saman koulutustavoitteen suunnitelmia virheettömän oppimisen sekä yrityksen ja erehdyksen näkökulmista – tämä osio voi tuntua omituisen seikkaperäiseltä jo muutoinkin pitkän tekstin yhteydessä.\nLopuksi esittelen erään lähestymistavan, miten yksinkertaistetun ketjuanalyysin avulla voidaan tehdä käytännönläheinen ja yksilöllinen koulutussuunnitelma. Esitelty suunnitelma perustuu virheettömän oppimisen näkökulmaan ja soveltuu lähtökohtaisesti sellaiselle yksilölle, jonka kanssa ”virheen” mittasuhteet halutaan huomioida jo ennen niiden tapahtumista.\nMitä virheetön oppiminen tarkoittaa?\nVirheetön oppiminen on ajattelutapa, jota sovelletaan monien eläinlajien koulutuksessa. Koirankoulutusta ajatellen vastuu koiran oppimisesta on silloin ihmisellä. Käytännössä puhunkin mieluummin suunnitellusta kouluttamisesta kuin virheettömästä, sillä suunnittelemalla virheiden osuus voidaan pitää hyvin matalana ja virhe on aina ensisijaisesti koulutuksen suunnittelun virhe. Vähäisiä epäonnistumisia ei välttämättä tarvitse aina edes laskea, kun suunnitelman kehittäminen edellyttää ensisijaisesti onnistumisista tehtyjä havaintoja. Tavoitteina ovat kouluttamisen tehokkuus sekä tietoinen ja harkittu virheiden vaikutuksen pienentäminen.\nVirheettömän oppimisen tunnusmerkkejä:\nYmpäristö on koiran näkökulmasta turvallinen\nPalkitsemistavat osataan toteuttaa alusta loppuun\nKoiralle on opetettu helppo ja varma tehtävä verryttelyä ja varmistamista varten\nHarjoituksen varsinaiset vaikeustasot ovat molemmille käytännöllisiä\nPalkitseminen on monipuolista ja toiminnallista\nVirheetön oppiminen ei ole yksittäinen menetelmä. Tavallisimpia virheettömän oppimisen menetelmiä ovat takaperin ketjuttaminen, vaiheittainen häiriötekijöille altistaminen, vihjeen liittäminen käyttäytymisen pienoismalliin, apujen vaiheittainen häivyttäminen, vastaavuuden tunnistamisen opettaminen ja niin edelleen. “Vastaehdollistaminen” voidaan periaatteessa laskea virheettömän oppimisen menetelmäksi, vaikka sillä tarkoitetaan tosiasiassa vähintään neljää erilaista menetelmää. Palkkiomerkkien opettamisessa käytetty jälkiehdollistamisen menetelmä lienee yleisin ja suoraviivaisin virheettömän oppimisen menetelmä, sillä se vaatii koiralta vähiten oivaltamista ja on hyvin nopeasti ehdollistettavissa. Jälkiehdollistaminen edellyttää ihmiseltäkin hyvin vähän suunnittelua – käytännössä päätetään esimerkiksi, mikä sana sanotaan alusta loppuun ennen kuin käsi liikahtaa hakemaan taskusta koiralle lelua jahdattavaksi.\nVirheetöntä oppimista on verrattu perustutkimuksessa yrittämisen ja erehtymisen avulla oppimiseen. Niistä molemmat voivat sisältää positiivisen vahvistamisen menetelmiä. Kyse ei siis ole palkkioiden ja rankaisujen välisestä vertailusta eikä yrityksen ja erehdyksen kautta kouluttaminen ei ole synonyymi palkitsemisen ja rankaisemisen välillä vuorottelemiselle. Tämän blogitekstin yhteydessä voisikin kuvaavammin puhua yrittämisen ja erehtymisen vertaamisesta yrittämiseen ja onnistumiseen. Oppimisen näkökulmasta merkittävänä erona pidetään sitä, että vain virheettömän oppimisen avulla voidaan tehtävään yhdistää motorisen suorittamisen lisäksi haluttu positiivinen tunnetila. Yrittämisen ja erehtymisen riskinä on menetelmiin sisäänrakennettu ja tutkimustiedon myötä hyvin tunnettu mahdollisuus aiheuttaa koiralle negatiivisia tunnetiloja. Toisin sanoen koiran rauhattomuus tulee silloin esiin tahattomastikin, vaikka itse ajattelisi kouluttavansa oikein täsmällisesti ja hyvällä menetelmällä. Koiran on tällöin helppoa ilmaista esimerkiksi pomppimalla ja haukkumalla, ettei erehtyminen uuden oppimisessa ole sen mielestä ilahduttavaa tai edes yhdentekevää. Virheetön oppiminen määrittyykin äärimmäisen tärkeäksi juuri niille koirille ja niihin koulutustavoitteisiin, joissa erehtyminen tarkoittaa nopeasti vahvistuvaa ei-haluttua käyttäytymistä. Muun muassa tätä käytännössä tarkoittaa, kun menetelmiä valitaan yksilöille sopiviksi.\nEtenkin koirien perustaitojen koulutuksessa tulisi hyödyntää virheettömän oppimisen menetelmiä. Sosiaalistamisen ja pentuajan koulutuksen yhteydessä voidaankin suositella, että esimerkiksi perheen muiden koirien tai ohikulkevien koirien haukkuminen johtaa siihen, että pentu kuulee palkkiomerkin ja kiinnittää huomionsa sen omaan ihmiseen. Haukkumisen kierre on ennalta ehkäistävissä tällä tavalla. Samoin liikenteen melu saattaa jännittää pentua ja saada sen jähmettymään tai jahtaamaan, mutta ihmisen kanssa leikkiminen tai makupalojen etsiminen jättääkin melun tarpeettomaksi taustahälyksi. Myös rajuimpien pentupuremisten yhteydessä on otollinen tilanne harjoitella koiran käsittelemistä siten, että pentu rentoutuu kosketuksesta varomatta tai villiintymättä siitä. Tiedän monia koiranomistajia, jotka hyödyntävät virheetöntä oppimista arjessaan ja harrastuksissa koiran kanssa – he eivät tosin aina tiedä sitä itse tai tee sitä koko ajan. Näyttääkin hyvin tavalliselta, että ongelmalliset asiat koiran kanssa on opetettu yrittämisen ja erehtymisen kautta, ja muu hienosti onnistuva yhteistyö virheettömän oppimisen avulla. Ihmetystä epäonnistumisesta lisää tietysti se, jos ongelmatilanteiden alkamisajankohdasta muistetaan, ettei koiralla edes ole huonoja kokemuksia eikä sitä ole rankaistu eikä koira muutoinkaan ole huonotapainen.\nSuunnitelman hidas eteneminen, harjoituksen liian nopeasti vaikeuttaminen tai äkillinen keskeyttäminen eivät aiheuta ihmiselle kovinkaan suurta painetta onnistumisesta tai epäonnistumisesta, kun harjoittelu on jaettu konkreettisiin välitavoitteisiin. Suunnittelemalla voimme myös vaikuttaa siihen, mitä epäonnistuminen käytännössä tarkoittaa, miltä se näyttää koiran käyttäytymisessä ja miten siitä päästään jälleen jatkamaan harjoitusta. Virheetön oppiminen voi edetä hyvinkin nopeasti, mutta ei sen vuoksi, että virheiden tekemiseen ei kuluisi lainkaan aikaa. Ennen mahdollisuutta virheiden tekemiseen koiralle opetetaan jokin taito, mikä tulee jatkossa peittämään virheen vaikutuksen alleen ja ohjaamaan koiran takaisin onnistumiseen. Tämän lähestymistavan puuttuminen on yksi ongelmatilanteiden juurisyistä. Ihminen suunnittelee ja järjestää koiran elämän, mutta sattumalta opettaakin koiralle taidot vain onnistumista varten.\nLisää virheettömän oppimisen tunnusmerkkejä:\nHarjoitusasetelma, niin sanottu ärsykekuva, on mietitty koiran näkökulmasta. Etenkin alussa tutut ja innostavat kohteet ja ihmiset ovat vieraita ja uhkaavia lähempänä.\nMotivaatiotekijät huomioidaan osana valmistautumista. Voi olla tarpeellista esimerkiksi tarjota koiralle toimintaa ennen itsehillinnän harjoittelua tai verrytellä kisaliikkeiden alkeita ennen laajempia suorituksia.\nVihjeiden ja apujen kanssa käytetään vaiheittaista häivyttämistä, isosta pienempään. Tällä tavalla saadaan koiran suoritukseen enemmän itsenäisyyttä ja tarkkuutta, jolloin oppimisen havainnoiminen pelkän silmän varassa on selkeämpää.\nPienemmästä avusta isompaan voidaan siirtyä tilapäisesti silloin, kun aloitetaan häiriöharjoittelu eikä vaiheittaisen altistamisen täydellinen suunnittelu etukäteen onnistu tai ole mahdollista. Usein isompien apujen käyttäminen on kirjattu suunnitelman verryttely- tai tukitaitovaiheeseen, jolloin vaikean tilanteen edessä harjoitusta helpotetaan koiralle tutulla tavalla.\nVahvisteet eli erilaiset palkkiot: Palkkiomerkit opetetaan erillään motorisista taidoista ja niitä käytetään, jotta koiran tekemät onnistumiset yhdistyisivät palkkion kanssa mahdollisimman tarkasti. Erilaisia palkkioita ja palkitsemistapoja käyttämällä koira voi oppia halutut taidot mahdollisimman vähillä toistomäärillä.\nEsittelen seuraavaksi pari helppoa arkista esimerkkiä siitä, miten koulutuksen suunnittelulla voidaan vaikuttaa onnistumisten varmistamiseen ja epäonnistumisista selviämiseen.\nEsimerkiksi kontaktipelin alussa koiralle opetetaan, että peruuttavan ihmisen seuraaminen johtaa palkkioon ja katsekontaktilla ihmisen saa palkkion jälkeen uudelleen liikkeelle. Samaa yhteyttä ihmisen liikkumisen ja palkkion välillä yleistetään, jotta koira pysyisi ihmisen liikkeessä mukana mahdollisimman helposti ja riippumatta liikkumisen suunnasta, nopeudesta tai tavasta. Käytännössä hihnakäyttäytymiseen tai ohittamiseen sovellettuna koira ei kuitenkaan voi loputtomiin kulkea vierellä kontaktissa eikä sen toki tarvitsekaan. Voimme opettaa koiralle vihjesanan, jonka myötä koira tietää milloin sen halutaan pysyvän taluttajan lähellä. Jos koira jostain syystä syöksyykin hihnan päähän, pystymme käyttämään aivan ensimmäistä harjoitusvaihetta apuna eli peruuttamaan ja palautettua siten kontaktin. Siinä on yksi keskeinen virheettömän oppimisen järjestämisen yksityiskohta – perustaito, tukitaito, turvatehtävä, LRS, palauttavat toistot ja niin edelleen.\nEsimerkiksi kylkimakuun opettamisessa koiralle hyödynnetään välivaiheita, joista ensimmäinen on yleensä katsekontakti ihmistä kohti. Tällä tavalla varmistetaan, että koira näkee, miten sitä ohjaamme. Vasta seuraavat vaiheet kiinnittävät tarkempaa huomiota koiran asentoon. Ensin makuulle sfinksiasentoon laskeutuminen, etu- tai takapää edellä tai tasaisesti molemmilla. Tämän jälkeen seuraava vaihe on kääntyä lonkkalevolle, etupään tasapaino on vielä molemmilla kyynärillä, mutta molemmat takajalat ovat vatsan samalla puolella. Seuraavassa vaiheessa koira kääntyy myös etupäästä toisen kyynärän varaan. Viimeisessä vaiheessa poski on maata vasten ja tarvittaessa lisävaiheeksi opetetaan myös hännän tai hengityksen rentouttaminen. Lopulta koiralla on poski, hännänkärki, kylki ja neljä käpälää maata vasten (+se hengittää rauhallisesti, ellei sitä ole leikitetty aivan hengästyneeksi). Tällainen lopputavoite ei ole realistinen oivallettavaksi kaikille koirille ilman välivaiheita ja koska kyse on yksittäisestä asennosta, se opetetaan mieluummin virheettömästi kuin yrittämisen ja erehtymisen kautta. Koirat tuntevat usein muitakin asentoja kuin kylkimakuun, joten niiden ei joka harjoituksessa tarvitse käydä koko valikoimaansa läpi.\nJos koiran pitäisi makoilla kyljellään harjoitusten tauoilla, taito tarvitsee ensinnä opettaa hyvin huolellisesti eli siten, että koira osaa suorittaa sen hyvin itsenäisesti ja mahdollisimman vähillä avuilla. Koska virheitä eli jotain muita liikkeitä ja asentoja kuin kylkimakuu kuitenkin tulee tapahtumaan keskeneräisen harjoittelun aikana, tunnetaan tavoitteeseen johtaneet välitavoitteet. Koiran yllättyessä ja kiihtyessä jostain äänestä, sen ei tarvitse nousta kylkimakuulta kokonaan, vaan se saattaa jäädä katselemaan ympärilleen lonkkalepoasennossa pää pystyssä. Tai, jos koira nouseekin ja sille sanotaan uudelleen kylkimakuun vihjesana, asento saattaa jämähtää lonkkalepovaiheeseen. Periaatteessa onnistuminen, mutta ei kylkimakuulle asti – suunta oikea, mutta lopputavoitetta ei ole vielä saavutettu. Välitavoitteiden aiempi vahvistaminen voi pitää koiran motivaation halutussa tehtävässä ja virhe on mittasuhteiltaan silloin todella pieni, jos se on sellaiseksi suunniteltu. Lonkkalevosta on enää lyhyt matka kylkimakuulle. Harjoituksessa tapahtui ”virhe”, mutta virheen seuraukset eivät olleet vakavat tai juuri hidastaneet harjoituksen etenemistä.\nVirheen siirtyminen eläimeltä ihmiselle\nEdward Thorndike 1898, Burrhus Skinner 1938, Herbert Terrace 1963 ja Joana Arantes & Armando Machado 2011. Tällaiselta näyttää yksi ajallinen polku, kun selaa virheettömän oppimisen historiaa perustutkimuksessa. Ja koska perustutkimus ei välttämättä tai ainakaan kaikilta osin ole suoraan sovellettavissa käytäntöön, tarvitaan vielä yksi nimi ja vuosiluku: Murray Sidman 2011. Jo pelkästään näiden henkilöiden työn avulla saadaan esille, miksi virheettömän oppimisen ymmärtäminen olisi tärkeää ja miten perustutkimusta sovelletaan käytäntöön.\nTuliko virhe? Rakenna parempi mittari!\nVirheetön oppiminen on suora käännös sanaparista errorless learning. Vielä 1800-luvun lopulla eläinten oppimista pidettiin koulutuslabroista saatujen tulosten perusteella hitaana ja työläänä, mutta kuitenkin mahdollisena. Kuten varmasti kaikki tutkimusmenetelmät ovat muuttuneet noista ajoista, niin on tapahtunut myös oppimisen kohdalla. Kiinnostavaa tässä kehityskulussa onkin, että oppimisen työlääksi leimanneet tutkimusmenetelmät käsittelivät yrittämistä ja erehtymistä, englanniksi trial and error learning. Maailmansotien välisenä aikana nähtiin isoja muutoksia oppimisen tutkimuksessa, koska tutkijoiden kiinnostus kohdistui tutkimusmenetelmiin, siis oppimisen tutkimuksessa tavoitteellisen opettamisen menetelmiin. Mittarihan antaa aina vain sen tuloksen, mitä tarkoitusta varten kyseinen mittari on rakennettu. Virheitä tulee varmasti, jos niitä lähtee oikein työkseen tekemään ja tarkasti mittaamaan. Huomattiin, että oppimista on kuitenkin helpompi mitata ja nopeampi saada aikaan without errors, ilman virheitä. Oppimisesta tuli moninkertaisesti aiempaa suoraviivaisempaa ja nopeampaa (jopa kymmenien tuhansien prosenttiyksiköiden parannuksia!), opettamisesta tehokkaampaa ja tutkimustiedosta yleistettävämpää. Perusta nykyisille virheettömän oppimisen menetelmille rakentui jo 100 vuotta sitten ja vakuuttavan tutkimusmäärän sekä isojen menetelmällisten muutosten jälkeenkin siihen perustaan on edelleen turvallista tukeutua.\n”It’s in the program!”\nHalutun ja ei-halutun käyttäytymisen välistä erontekoa pidettiin viime vuosisadan alussa niin tärkeänä, että virheiden tekemisen nähtiin olevan tarpeellisia halutun käyttäytymisen pysyvän oppimisen kannalta. Virheiden ei ajateltu johtuvan tarkasti suunnitelluista menetelmistä, vaan kuuluvan olennaisesti osaksi oppimisen prosessia. Hiljalleen ajatus esimerkiksi eläimen koulutuskammiossa tai lapsen koululuokassa tekemästä ”virheestä” alkoi kääntyä menetelmästä johtuvaksi virheeksi. Oppimisessa tapahtuva virhe ei menetelmällisen kehityksen ansiosta ollut enää oppijan syy tai edes oppimisen edellytys, vaan koulutusohjelman aiheuttama poikkeama oppijan käyttäytymisessä, siis ilmaisu opetetun asian väärin ymmärtämisestä. Eräitä nimiä virheettömän oppimisen menetelmille onkin programmed learning eli ohjelmoitu oppiminen sekä intructional training eli ohjeenmukainen harjoittelu. Ohjelmoitua oppimista voi ajatella ihmisten maailmassa esimerkiksi opetuksellisina peleinä ja videopelien tutoriaalivaiheina ja ohjeenmukaista harjoittelua esimerkiksi erilaisten harrastuslajien liikkeiden tai muiden taitojen oppimisen kautta.\nKoulutuksen suunnittelu on osoittanut pelkän onnistumisen kautta oppimisen mahdolliseksi hyvinkin täsmällisesti 1930-luvulta lähtien. Sitä on kuitenkaan turha ajatella, etteikö virheitä saisi koskaan tapahtua. Hyvän hihnakäyttäytymisen voi opettaa koiralle, vaikka hihna kiristyisi usein. Kauempana siintävää isoa lopputavoitetta ei kannata edes yrittää kontrolloida liiallisesti, vaan keskittyä harjoitusten hyvin ositettuun suunnitteluun ja omaan käyttäytymiseen koiran kanssa tässä hetkessä. Tällöin tärkeimpiä virheisiin liittyviä kysymyksiä ovat: Millaisia virheitä suunnitelmani tuottaa? Millaiset seuraukset niillä on? Miten voin vähentää tapahtuneen virheen seurauksia?\nHyvä kouluttaminen voi tapahtua tilanteesta ja tavoitteista riippuen niin virheettömän oppimisen kuin yrittämisen ja erehtymisen kautta. Onnistumisprosenttina ”hyvä koulutus” näkyy siten, että noin 98 % yrityksistä on onnistuneita ja 2 % virheitä. Ihannetulos ei siten ole laskennallisesti täysin virheetön luultavasti millään menetelmällä, mutta virheiden laadullinen ero, intensiteetti ja seuraukset voivat olla hyvinkin erilaisia. Ja, kuten myöhemmin osoitan, myös koulutusaika voi olla puolet lyhyempi virheettömän oppimisen eduksi.\nPäätän tämän historiaa lyhyesti perkaavan osion käytännölliseen ehdotukseen, sillä virheetön oppiminen koulutuksellisen lähestymistavan nimenä on mielestäni hieman harhaanjohtava. Lopputuloksen kannalta ei ole olennaista laskea pelkkää onnistumisten ja virheiden määrää tai välttää kaikkien virheiden tapahtumista, vaan katsoa tarkemmin, miten harjoitus tarkalleen ottaen etenee ja mitä siinä tapahtuu matkalla kohti lopputavoitetta. Kaikki perustuu suunnitteluun.\nVirheettömän oppimisen uudelleen nimeämisen voisi siten aloittaa niinkin yksinkertaisesta vaihtoehdosta kuin suunnitelmallinen koulutus. Vain virheettömän oppimisen periaatteet voivat toimia niin ihmisen kuin koiran näkökulmista mittasuhteiltaan ennakoitavasti, joten suunnitelmallinen koulutus ei siten voisi edes lähtökohtaisesti sisältää ehdollistuneiden negatiivisten emotionaalisten vasteiden eli ei-haluttujen tunnetilojen muodostumista – avaan näitäkin myöhemmin tässä tekstissä. Suunnitelma sitoo ajattelumme ja toimintamme käytäntöön, tukee koiranlukutaidon kehittämistä eikä vaadi erityisen paljoa harjoittelemista – lisäksi suunnitelma on aina yksilöllinen. Kirjoitan pääaiheesta lopputekstin aikana kuitenkin usein virheettömän oppimisen nimikkeellä, jotta ehdin käsitellä koulutuksen suunnittelun välineitä, virheettömyyttä tavoittelevia menetelmiä ja erottaa koko lähestymistavan yrittämisestä ja erehtymisestä.\nLabran ja arjen eroista\nKoulutuslabrassa toteutetun perustutkimuksen erot koirien kouluttamiseen arkielämän tilanteissa ovat ilmiselviä. Esimerkiksi koulutettavan eläimen painoa on saatettu säädellä ennen koulutusta, jolloin ruoka on sitä voimakkaammin aktivoiva vahviste. Hyvinvointisyistä tätä ei voida tehdä lemmikkieläinten kanssa. Niiden ruokinta omalla ruoalla palkitessa pidetään päivittäisenä ja virikkeellisenä, lisäksi osa ruoasta korvataan palkitsevammilla herkuilla. Deprivaation, kuten vaikkapa voimakkaan nälän tai nääntymyksen, aikainen koiran oma käyttäytyminen ja kotiympäristö myös yhdistyisivät hyvin negatiivisiin asioihin. Koulutuksesta ravinnon saaminen ei tällöin olisi myöskään varsinaisesti motivointi-, vaan pakkokeino, jota voidaan eläintyön, kontekstin ja mahdollisuuksien ulottuvuuksia tarkastelemalla pitää ei-eettisenä. Koirien koulutuksessa ruokadeprivaatio korvataan herkullisten makupalojen lisäksi muun muassa leikkimisen avulla ja ylipäätään käyttämällä palkitsemista monipuolisemmin. Tällainen sosiaalinen, toiminnallinen ja lajinomaisia tapoja hyödyntävä vahvistaminen nostaa koiran aktiivisuustasoa ja samalla varmistaa positiivisen vahvistamisen onnistumisen. Samalla ruokadeprivaation korvaaminen tehokkaammilla vahvistamisen tavoilla mukautuu 2000-luvulla tapahtuneen negatiivisen hyvinvointikäsityksen kääntymiseksi positiiviseen.\nToisena erona labran ja koiratreenin välillä on ympäristön tarkka rajaaminen ja jopa inhimillisen tekijän häivyttäminen. Labrassa vihjeet, mitkä koirien kanssa tulevat käsien, sanojen ja muiden eleiden kautta, annetaan koulutuslabrassa laitteiden välityksellä ja yksiselitteisen ohjelmoidulla tarkkuudella. Inhimillinen tekijä on kuitenkin kaiken suunnittelun takana, vaikka se ei olisikaan fyysisesti läsnä vaikuttamassa labrakoulutuksen aikana. Hyvästä koulutussuunnitelmasta tai monille toimivista menetelmistä ei tule koirapopulaatiolle kymmenen käskyä sisältävien kivitaulujen veroista asiakirjaa, vaan jatkuvaa muutostyötä edellyttävä tavoitellun tapahtumaketjun kuvaus. Käytännön harjoittelussa varmistetaan, että ympäristö on suhteellisen häiriötön ja ensisijaisesti koiralle turvallinen. Useimmiten se riittää, kun koiralle halutaan opettaa jotain uutta.\nKolmantena erona on labran ja arjen välillä on labrakoulutuksen tapahtuminen vain siinä yhdessä tarkkaan rajatussa ympäristössä. Koirien koulutusvaatimukset eivät aina rajaudu paikan mukaan, niiltä saatetaan odottaa paljon enemmän. Virheettömän oppimisen labrakoulutuksesta puuttuu kattavasti käsiteltynä yleistäminen, mutta tämä ei ole erityisen suuri tai käytännöllinen ongelma, koska yleistäminen tunnetaan oppimisen ilmiönä muutoin riittävän hyvin. Kannattaa edelleen tietysti huomioida, että kodin ja koulutushallin tai metsän ja olohuoneen välillä paikkoina voi olla koiran mielestä suurtakin eroa. On esimerkiksi hyvin tavallista, että kotikulmien ohitusongelmat eivät ala heti purkautua, jos ohituksia harjoittelee muualla kuin kotikulmilla. Ongelmat kotikulmilla voivat myös pahentua ohituskurssin aikana, mutta tällöin syynä on koiran altistaminen kotikulmilla huomattavasti vaikeampiin tilanteisiin kuin mihin koiralla on taidolliset valmiudet – kurssilla tämä asia ei tule välttämättä lainkaan esiin. Tätä samaa erottelua koirat tekevät kaikkialla aivan jatkuvasti. Kotiin muodostuu helposti eri säännöt kuin mummolaan, vapaana ja hihnassa viestitään eri tavoin, palkkion saaminen ja palkkiotta jääminen motivoivat eri tavoin.\nPelkästään edellä käsitellyt kolme asiaa – palkkioiden arvo, ympäristön rajaus ja yhdessä paikassa harjoittelu – voisivat jo sellaisenaan herättää epäilystä, onko perustutkimuksesta koiranomistajille mitään hyötyä ja voidaanko sitä soveltaa käytännön koirankoulutukseen. Ihminen ei ole kone, koti ja sen arki eivät vastaa koulutuslabraa ja näiden lisäksi koira on lemmikkieläin. Se elää lemmikin ja harrastuskaverin elämää ihmisten monipuolisessa elämässä ja sen käyttäytymiselle annetaan aivan erilaisia merkityksiä kuin koe-eläinten tapauksessa. Toisaalta väite siitä, ettei perustutkimuksesta olisi meille käytäntöön mitään iloa, on päätön. Se johtaisi vain kahtiajakoon, jossa koulutuslabra on jumalaisen optimaalinen oppimisen ympäristö, missä kaikki onnistuu menetelmien täydellisyyden vuoksi ja arki puolestaan kaaosta, jossa eläinparka kärvistelee joka tapauksessa.\nVirheetön oppiminen on käytännön kouluttamisen lähestymis- ja ajattelutapana niin kiinnostava, ettei sitä ole voitu mitenkään sivuuttaa. Etenkin työkseen eläimiä kouluttavat saavat virheettömän oppimisen reseptiä soveltamalla erinomaisia tuloksia eläinlajista ja koulutustavoitteista riippumatta. Mielestäni on vain hyvä, että käytännön työ laittaa perustutkimuksen tekijät tarkastelemaan asioita uusista kulmista. Muutoin joutuisimme käyttämään koirien koulutuksessa edelleen vain 1870-luvulta tullutta ruokadeprivaatiota, 1890-luvulta tullut yrittämistä ja erehtymistä ja 1960-luvulta tulleita sähköiskujen sarjoja. Näiden lähestymistapojen aiempi suosio paljastaa tietysti sen, että tutkimustietoa olisi alkujaan voinut popularisoida huomattavasti paremmin. Koirille olisi tuskin esimerkiksi annettu toiveikkaana ja koulutusmielessä niin paljon sähköiskuja, jos joku olisi ymmärtänyt lähestymistavan kuuluneen olennaisesti masennuksen tutkimukseen.\nVirheetön oppiminen vs. Team Yritys & Erehdys\nTeknisesti ja mahdollisimman pelkistetysti selitettynä harjoitustilanteissa on aina vähintään kaksi vaihtoehtoa. Kutsutaan niitä helpoilla nimillä S+ ja S- (positive stimulus ja negative stimulus). S+ on palkkioon yhdistynyt vihje, S- puolestaan ei ole palkkioon yhdistynyt vihje. Näin on sekä yrityksen ja erehdyksen että virheettömän oppimisen tapauksissa. Mihin S- sitten on yhdistynyt, ellei palkkioon, on koko tämän kaksijakoisen oppimiskäsityksen perustana. Samasta asiasta puhutaan käytännön koulutuksessa myös yleisemmin esimerkiksi suostumisen ja kieltäytymisen kautta tai hajutyöskentelyssä kuuman ja kylmän kohteen erotteluna. Koiralle ensisijaisesti opetetaan, mitä sen halutaan tekevän ja milloin, siis S+.\nKäytän seuraavaksi esimerkkinä hajuerottelua. Tässä esimerkissä koira opetetaan tunnistamaan kohdehaju ja ohittamaan häiriöhaju. Toisesta pitäisi opettaa S+ ja toisesta S- eli koira ilmaisee S+:n ja jättää S-:n huomiotta. Lisätavoitteena olisi tietysti, ettei S- edes aiheuttaisi koirassa mitään ylimääräistä opittua reaktiota tai käyttäytymistä. Tehtävä on periaatteessa aivan äärimmäisen helppo, koska koiran hajuaisti on uskomattoman tehokas. Olen koostanut seuraavat esimerkkikoirat ja niiden harjoitusvaiheet muutamien koulutuksissa tapaamieni koirien perusteella, niputtaen useampia koiria yhteen ihan vain korostaakseni virheettömän oppimisen ja yrityksen ja erehdyksen välistä eroa. Tällä kuvailulla ja kahtiajaolla ei ole tarkoitus polkea tai ylistää eri tavoin kouluttaneita, vaan selventää menetelmällisiä eroja konkreettisemmalla tasolla.\nEsimerkki 1. Virheetön oppiminen:\nPohjakoulutus: Koira opetetaan istumaan ihmisen edessä\nVaihe 1: Koira opetetaan kohdentamaan kuonolla hajupurkin (S+) suulle\nVaihe 2: Koira opetetaan selkeästi ilmaisemaan kohdehaju (S+) purkkia kohden\nVaihe 3: Kohdehajun (S+) ilmaisemista vahvistetaan häiriöhajun ollessa selvästi kauempana\nVaihe 4: Häiriöhaju (vielä S-) tuodaan vaiheittain kohdehajun (S+) rinnalle\nVaihe 5: Kohdehaju (S+) ja häiriöhaju (edelleen S-) ovat rinnakkain ja vaihtelevat paikkoja\nJos koira ilmaisee väärän hajupurkin, koira kutsutaan ihmisen eteen istumaan, pidetään lyhyt tauko ja palataan hetkellisesti edelliseen vaiheeseen\nEsimerkki 2. Yritys ja erehdys:\nVaihe 3: Kohdehaju (S+) ja häiriöhaju (vielä S-) ovat rinnakkain ja vaihtelevat paikkoja\nJos koira ilmaisee häiriöhajun, kohdehaju nostetaan pois tai vaihtoehtoisesti odotetaan pari sekuntia. Molemmissa tapauksissa koira päätyy ilman harjoituksen keskeytymistä ilmaisemaan kohdehajun ja saa palkkion.\nOn huomioitavaa, että yritys ja erehdys voi lähestymistapana tuottaa hyvinkin nopeita tuloksia. Vähän välivaiheita, hyvää onnea suunnitteluvaiheesta alkaen ja nappisuoritus käytännössä, eikä virheitä edes ehdi tapahtua. Vasta vaiheen 3 aikana toistuvat virheet alkavat käytännössä määritellä, millainen S- harjoitukseen laadullisesti muodostuu. Voidaankin sanoa, että jos harjoitusvaihetta 2 toistetaan joko 20 tai 2000 kertaa, erehtymisen mahdollisuus hyvin todennäköisesti pienenee toistomäärän kasvaessa ja näin ollen kolmas vaihe voi onnistua hyvinkin virheettömästi – mutta sehän on vain yksi tulkinta, koska minimoitu harjoitusvaiheiden määrä jättää suuren tulkintavaran.\nVirheettömässä oppimisessa S-:n muodostaminen on puolestaan suunniteltu etukäteen. Ennen kuin nämä harjoitukset ajatellaan oman koiran kohdalle tai toteutetaan jonkun koiran kanssa oikeassa elämässä, niistä voi puuttua tarttumapinta. Sen vuoksi perustutkimuksesta koottua teoreettista ymmärrystä tulee aina tukea runsaalla käytännön harjoittelulla. Olisi mahdotonta ymmärtää ilman käytännön harjoittelua, miksi yritys ja erehdys voi olla jotenkin hidas tai heikko lähestymistapa, kun sitä kuitenkin käytetään niin paljon ja siinä on ihan realistiset onnistumisen mahdollisuudet. Remmirähjäämisessä jokainen kunnon räjähdys on koulutussuunnittelusta tuleva virhe, joka käyttäytymisen tasolla vahvistaa räyhäämistä. Kun räyhääminen tuntuu olevan jo täysin hallitsematonta, tarve suunnitelmallisemmalle lähestymistavalle kasvaa sekä kiinnostus harjoitteluun sitoutumiseen voimistuu.\nAloitetaan edellä kuvailtujen kahden esimerkin välisen eron perkaaminen virheestä eli häiriöhajun ilmaisemisesta. Ensimmäisessä esimerkissä on päätetty, että häiriöhajun tulisi olla mahdollisimman neutraali S- ja sen ilmaisu johtaa harjoituksen keskeytymiseen. Esimerkissä kuvailtu ihmisen edessä istuminen on keino, jolla väärän kohteen ilmaiseminen voidaan keskeyttää siirtämällä koira harjoituksesta hetkeksi sivumpaan, siihen tehtävään mitä koiralle pohjakoulutuksen aikana opetettiin. Tehtävän on oltava palkkioihin yhdistynyt, mutta ei varsinaisesti palkitsevampi kuin varsinaisen harjoituksen.\nToisessa esimerkissä on puolet vähemmän harjoitusvaiheita ja ne vastaavat virheettömän oppimisen vaiheita 1, 2 ja 5. Kun välivaiheita on vähemmän, virheen tapahtuessa ihmisen käyttämät kontrollikeinot antavat häiriöhajun ilmaisulle seuraukset. Harjoitus ei keskeydy, mutta mahdollisuus palkkion saamiseen viivästyy joko koiran tai koiran ja ihmisen toiminnan seurauksena. Vaikka menetelmällisesti kyse olisi tarkemmin määriteltynä esimerkiksi kahden erilaisen vahvistusaikataulun välillä valitsemisesta, sammuttamisesta tai negatiivisesta heikentämisestä, virheiden eli häiriöhajun ilmaisemisen toistuminen muuttaa ennakoitavasti harjoituksen kulkua. S- ei sellaisenaan vaikuta ehkä ihmiselle niin rankalta jutulta, koirahan saa apuja ja joutuu vain työskentelemään muutaman sekunnin pidempään. Koirilla on kuitenkin havaittu käyttäytymispiirteitä, joiden vaikutuksesta ylimääräinen työpanos voi olla epämiellyttävää, ennakoidun palkkion viivästyminen näyttäytyy koiran käyttäytymisessä kuin rankaisuna ja palkkion viivästyminen voi myös yleisesti alentaa palkkion arvoa eli käytännössä lisätä oppimiseen tarvittavaa toistomäärää. Lisäksi koiran ponnistelu palkkion eteen voi muuttua vähintään hetkellisesti epämiellyttävämmäksi, jos S- ei ole koiralle ymmärrettävä – toisin sanoen liian nopea eteneminen häivyttää koiran toiminnan ja palkkion välisen yhteyden ennakoitavuuden ja pysyvyyden.\nEnsimmäisessä esimerkissä on neljä vaihetta ennen S-:n esittelyä, kun jälkimmäisessä esimerkissä niitä on vain kaksi. Jos kahden esimerkin välillä koiraa koulutetaan täsmälleen saman toistomäärän verran ja ylipäätään suunnitelmassa pysyen, silloin suunnitelman merkitys tietysti kasvaa. Virheetön oppiminen ei automaattisesti tarkoita, että erotteluvaihe, jossa S- esitellään koiralle ensimmäistä kertaa, pitäisi toteuttaa vasta myöhään. Erotteluvaihetta voi aikaistaa, mutta S-:n esitteleminen tapa on sama kuin pitkässäkin esimerkissä. Epäonnistumisen mahdollisuus pidetään fyysisesti etäällä, koska se on helpoin ja nopein tapa nostaa onnistumisprosenttia ja motivaatiota.\nS- tarvitsee aina suhteuttaa S+:n kanssa. Mustavalkoinen ei ole ymmärrettävissä oleva kahtiajako, jos mustaa ja valkoista ei erota toisistaan. Jos jostain suorituksesta tehdään palkitseva, palkkion viivästymisestä tulee epämiellyttävää, koska se on erilainen seuraus omasta käyttäytymisestä. Palkkion viivästyminen myös yhdistyy häiriöhajupurkkiin ja häiriöhajuun, joten sen näkeminen ja haistaminen kohdehajun vieressäkin voi virheiden myötä aiheuttaa koirassa ylimääräistä rauhattomuutta. Tämä johtuu siitä, että koiran rooli on aktiivinen ja sen toiminnalla on paljon väliä palkkion saamisen kannalta, mutta samalla sitä altistetaan opituille ja ennakoitaville virheen seurauksille. Muutokset palkkion saamisessa, viivästymisessä tai mahdollisuuden menettämisessä vaikuttavat suoritukseen – muutoinhan emme kiinnittäisi ikinä lainkaan huomiota palautteen antamiseen. Mutta tarvitseeko koulutustilanne järjestää siten, että koiraa jatkuvasti muistutetaan mitä virheen tekemisestä seuraa? Toisin sanoen, yrittämisen ja erehtymisen avulla eteneminen voi sekoittaa mustan ja valkoisen, koska ne ovat molemmat koko ajan läsnä, eikä harjoitus siten ole käytännössä ja yksiselitteisesti mustavalkoinen. Se voi olla, mutta siinä on sisäänrakennettu riski myös asioiden sekoittumisesta. Ei ole erityisen edullista, jos S+ ja S- herättävät molemmat koirassa aktivoitumista, sillä tarpeettomaan S-:een reagoimiseen kuluu ylimääräistä aikaa ja keskittymistä.\nHarjoittelu voi muuttua vielä sotkuisemmaksi, jos koiran toiminnan kohde on ihminen ja palkkiona vaikkapa taskusta jahdattavaksi lentävä pallo. S+ ja S- voivat olla ihmisen asentoja tai koiran omaa toimintaa, jolloin tulisi ensisijaisesti rakentaa harjoituksen suunnitelma uusiksi, eikä tehdä mitään vastaavaa kuin edellisen esimerkin 2 tilanteessa, jossa koira ilmaisi häiriöhajun ja harjoituksen annettiin jatkua. Silloin, kun koiran palkkion saaminen tai palkkion viivästyminen on ihmisen eleistä ja keskittymisestä kiinni, koiran tulisi osata ennen S+/S- -valintatilanteiden järjestämistä haluttu tavoite todella hyvin. Toisin sanoen, koiraa on syytä ohjata ennemmin kohti liian helppoa onnistumista kuin jäädä odottamaan epävarmaa onnistumista. Koiran oma-aloitteisuutta voi tietysti kasvattaa suunnitelmallisesti jo aivan harjoitusten alkuvaiheista lähtien, jotta sanalliset vihjeet ja palkkiomerkit olisivat koiralle parempaa infoa kuin esimerkiksi käsimerkit ja jatkuva apujen käyttäminen. Mutta jos sitä asiaa ei ole huomioitu, mieluummin lisätään apujen käyttöä nyt ja lisätään koulutuksen välivaiheiden määrää seuraavaksi kuin odotetaan tässä hetkessä onnistumista, jota ei ole tulossa.\nIhmisen käsitys eläimen oppimisesta ja pystyvyydestä näyttelee ensiarvoisen tärkeää roolia koulutustilanteissa. Yleisesti kaikki ovat varmaankin yhtä mieltä siitä, että onnistumisista palkitseminen johtaa haluttuun lopputulokseen ja että onnistumisia tarvitaan epäonnistumisia useammin. Sekä virheettömässä oppimisessa että yrityksen ja erehdyksen kautta oppimisessa S+ on aina palkkioon yhdistynyt vihje. Tärkeimmät ja samalla joskus vaikeimmat keskustelunaiheet astuvat esiin, kun virheen syy, ilmiasu ja seuraukset pitäisi kuvailla mahdollisimman tarkasti ja suunnitelmaan perustuen – muutoin ei tiedetä, miten harjoitusta muutetaan. Joskus suunnitelmassa on aukko, joskus koko suunnitelmaa ei ole ja joskus seurauksia ei pystytä kuvailemaan suorasanaisesti. Tässä blogitekstissä en kuitenkaan käsittele välttämiskäyttäytymisen muodostamista, joten vaikka S- ei ole paritettu palkkion kanssa, sitä ei myöskään esimerkeissäni ole paritettu rankaisun kanssa. Yritys ja erehdys voi kuitenkin koulutuksellisena lähestymistapana tarkoittaa sekä palkitsemista ja rankaisemista eli porkkanaa ja keppiä että välitöntä palkitsemista ja palkkion viivästyttämistä.\nSuunnitelmallisesti virheetön oppiminen\nVirheettömässä oppimisessa S- on yksiselitteisesti neutraali vaikute eli sen avulla ei voi ennakoida, miten palkkio saadaan. Kirjoitin juuri aiemmin, että S- ei ole palkkioon yhdistynyt vihje ja tämä on yksi tarkennus siihen, mitä S- sitten on. Se on neutraali, ei siis parittunut mihinkään suoriin seurauksiin ja se ei ole erityisen ”silmiinpistävä” ja huomiota herättävä eläimen havaintomaailmassa. Sen havaitseminen ei aiheuta mitään ehdollistunutta emotionaalista reaktiota. Vai aiheuttaako sittenkin?\nEdelliseen hajuerotteluesimerkkiin verrattuna seuraava lähestymistapa on hieman erilainen, mutta tavoittelee edelleen virheettömyyttä. Taustalla olevana syynä S-:n neutraaliuteen on, että S-:n esittäminen on johdettu S+ esittämiseen, eikä pohjakoulutuksen aikana virheen oppimiselle ole annettu mahdollisuutta – aivan kuten laboratoriossakin tehtäisiin. Jos esimerkiksi tervehdin vastaantulijoita sanomalla ”Moi!” ja edellinen koirani alkoi tällöin aina haukkua ympäriinsä, harjoittelen nyt seuraavan koiran kanssa ”Moi!”-huudahduksen yhdistämistä katsekontaktiin ja sitä ennen vihjesanasta tapahtuvan katsekontaktin yhdistämistä kehuihin ja muihin palkkioihin. Tervehdys on S+ ja toinen ihminen on S-. Ensin koiralle vain paritetaan ”Moi!” ja palkkio, jotta katsekontaktia saadaan vahvistettua. Seuraavaksi lähestyvän ihmisen havaitseminen johtaa tervehtimiseen ja palkkioon samalla tavalla, aluksi pidemmällä välimatkalla uuden tilanteen onnistumisten varmistamiseksi. Tällä tavalla rakennettu menetelmä on äärimmäisen helppo, sillä vaiheita on riittävän vähän.\nVielä perustavanlaatuisempana esimerkkinä virheettömyydestä käytetään niin perustutkimuksessa kuin koulutushalleissa toimivaa lähestymistapaa, jolla vaikutetaan tulevan koulutuksen lähtökohtiin. Koiran kanssa käydään esimerkiksi leikkimässä saalis- ja vetoleikkiä tulevilla koulutuspaikoilla ja jokainen lelusta irrottaminen johtaa nopeaan kehumiseen ja uuteen lelun jahtaamiseen. Käytännöllisesti tällaista voisi kutsua vaikkapa paikkaehdollistamiseksi – yhdistän tutun leikkimisen uuteen koulutushalliin, jotta seuraavilla kerroilla muiden koirien aikana koira osaisi ennakoida leikkiä kanssani. Ennen yksityiskohtaisen ja monivaiheisen suunnitelman toteuttamista koulutuspaikan tarvitsee olla koiran näkökulmasta mielekkääksi ja turvalliseksi todettu. Siksi moni motorisesti monimutkaisempi tai enemmän koiralta tarkkuutta vaativa harjoitus aloitetaan kotona – mitä vähemmän häiriötekijöitä, sitä varmempi onnistuminen. Lisäksi häiriötekijöitä tulviva koulutuspaikka sisältää määrällisesti enemmän S-:a kuin perustutkimuksessa voidaan huomioida. Kymmeniä S-:a yhtä S+:aa vastaan olisi enintään pohjakoulutusvaihe, jonka aikana koe-eläimen edellytykset koeasetelmissa selviytymiseen varmistetaan, mutta käytännön harjoittelussa tällainen ärsyketulva on vasta monen koiraharrastajan pidemmän aikavälin lopputavoite. Tällainen yhtälö tekee koirien koulutuksesta harvinaisen kiinnostavaa ja eläinmaailmassa poikkeuksellista.\nErehdys ja negatiivinen tunnekuohu\nYrityksen ja erehdyn kautta oppimisessa muodostettu S- ei ole neutraali, vaan siihen yhdistyy jonkinlainen ehdollistunut emotionaalinen reaktio. Tällainen reaktio muodostuu hyvin helposti virheen tapahtuessa, sen toistuessa usein tai jos vahvistaminen keskeytetään ilman harjoituksen keskeyttämistä. S-:n avulla koira pystyy siten ennakoimaan, mitä seuraavaksi tapahtuu ihan kuten S+:n avulla. S+ johtaa palkkion saamiseen ja S- palkkion puuttumiseen. Tämän vuoksi yrityksen ja erehdyksen yhteydessä puhutaankin usein yleiskielisesti koiran turhautumisesta. Koira turhautuu, kun se huomaa palkkion viivästyvän tavallista enemmän tai puuttuvan kokonaan. Käytännössä näissä tilanteissa ihminen on esimerkiksi päättänyt jotenkin valikoida ”paremman” suorituksen ja odottaa koiran onnistumista tai pitää hieman taukoa, mutta koiran näkökulmasta tekee samaa kuin sammuttaessaan tavoitteellisesti eli hidastaa S+:n kautta ennakoitavissa olevaa ja toistuvaa vahvistamisen rytmiä. Tämä muutos on S-:n tunnusmerkki ja saa koiran käyttäytymisen varioimaan nopeasti, eikä aina niin hyvällä tavalla, koska koira työskentelee saadakseen S-:n pois päältä. Seurauksina voi olla haukkumista, ympäristöstä kiinnostumista ja tuttujen tehtävien puolittaista ja epätarkkaa tekemistä, pääosin kuitenkin jotain negatiivisesti ja emotionaalisesti latautunutta – huomionarvoista on, että seuraavat annetut palkkiot kuluvat onnistumisista huolimatta tuon tunnetilan purkamiseen. Ongelmatilanteissa kyse on usein hyvin yksinkertaisesta oppimisesta. Jos itse olen S+ ja talutushihnan kiristyminen S-, aiheutan ilman koiraa ohjaavaa ennakkoharjoittelua vierasta ”Moi!”-huudahduksella tervehtiessäni koiran herpaantumisen. Kulutan hurjan määrän makupaloja siihen, että koira on jo voimakkaasti kiihtynyt eikä meinaa pystyä rauhoittumaan. Tämä on yrityksen ja erehdyksen hankalimpia ilmenemismuotoja arkisissa tilanteissa. Yritys ja erehdys sisältää kouluttamisen tapana juuri tällaisia sisäänrakennettuja inhimillisiä virheitä, joihin tulisi varautua myös silloin, kun hyödynnetään palkitsemiseen perustuvia menetelmiä. Virheetön oppiminen muodostui helpottamaan ja tarkentamaan ihmisen päätöksentekoa ja suunnitelmallisuutta sekä vähentämään inhimillisen virheen vaikutusta oppijoissa.\nSama tavoite, mutta kaksi eri lähestymistapaa\nKouluttamisessa on pohjimmiltaan kyse S+:n ja S-:n eron opettamisesta. Joku voisi puhua oikean ja väärän eron oppimisesta, mutta se ajatus sisältää usein myös ihmisyhteisön sosiaaliset normit, jotka ovat aivan liian monimutkaisia tapoja ja sääntöjä koiralle. Toisaalta sellaiseen inhimillistävään ajatukseen saattaa perustua yrittämisen ja erehdyksen koulutustyylin yksiselitteinen sekoittaminen palkitsemiseen ja rankaisemiseen. Koiran näkökulmasta meille väärä voi olla sille eniten oikea vaihtoehto. Kun suunnittelemme ja päätämme, mitä koiran halutaan tekevän saadakseen palkkion, onnistumme myös ajoittamaan palkitsemisen tarkemmin. Vastuu koiran oppimisesta on näin ollen ollut ihmisellä, eikä koiran sanota tekevän tai oppivan väärin, etenkään omasta syystään.\nOlen pyrkinyt painottamaan, että yrittämisen ja erehtymisen kautta voidaan saada S+:n ja S-:n tunnistaminen kahdeksi eri asiaksi aikaan ihan yhtä onnistuneesti kuin virheettömän oppimisenkin avulla. Kysehän on lopulta toteutuksen onnistumisesta. Perustutkimus kuitenkin osoittaa ison eron oppimisnopeudessa näiden kahden tavan välillä. Klassikkona on tietysti Herbert Terracen kyyhkytutkimus 1960-luvulla, jossa virheettömän oppimisen ennätyskyyhky nokki 28 harjoitussessiossa yhteensä 0 kertaa väärää kohdetta kahdesta vaihtoehdosta. Yrityksen ja erehdyksen paras ryhmäläinen nakutteli itsensä väärän kohteen nokkimisen Hall of Fame -listalle 2224 virheellä. Täsmällisesti koulutettunakaan huono ja jatkuvaa epäonnistumisen mahdollisuutta tarjoava koulutus ei johda kovin nopeisiin tuloksiin, vaikka sillä maaliin lopulta pääsisikin – tutkimuksissa molemmat lähestymistavat saadaan kyllä aina “toimimaan”. Terracen näkökulmasta S+:n ja S-:n ero pitäisi opettaa mahdollisimman varhaisessa vaiheessa, jotta eläin pystyisi ennakoimaan koulutustilanteessa olevat vaihtoehdot – palkkion saamisen ja neutraalin kohteen. Samalla tietysti koulutuksen alkupäässä käyttäytymisen valikoituminen ja tarkentuminen on suurinta ja alussa opitut virheet seuraavat mukana pitkään ja vahvistuvat onnistumisten ohella. Alkuvaiheiden tarkalla suunnittelulla olisi siten nopean erottelun tekemisen kannalta paljonkin väliä.\nArantesin ja Machadon tutkimus vuodelta 2011 on myös tuloksiltaan hyvin kiinnostava. He pystyivät osoittamaan, ettei varhaisella eronteolla ole niin paljoa merkitystä kuin Terrace puoli vuosisataa aiemmin ehdotti. Tämä on erittäin hyvä uutinen ja tarkoittaa käytännössä, ettei virheettömän oppimisen suunnittelussa häiriöiden mukaan tuomisen ajankohdalla ole välttämättä väliä. Mutta katsotaan ensin niitä tuloksia.\nTutkimuksen peruskoulutuksen aikana kyyhkyjen tuli onnistua 85 %:sti kolmessa peräkkäisessä harjoitussessiossa erottamaan S+ ja S- toisistaan. Virheettömän oppimisen ryhmä ei saanut jatkaa sarjaa virheen jälkeen, yrityksen ja erehdyksen ryhmä sai. Virheettömän oppimisen ryhmä saavutti tavoitteen kolmessa sessiossa, toistoja kertyi 180. Yrityksen ja erehdyksen ryhmä tarvitsi kaksinkertaisen määrän sekä harjoitussessioita että toistoja. Molemmat ryhmät saavuttivat koulutuksen lopputavoitteen ja jos lasketaan vain viimeisten eli parhaiten onnistuneiden sessioiden onnistumiset, virheettömien ryhmä onnistui 98 %:sti ja yrittäjien ja erehtyjien ryhmä 96 %:sti. Jos harjoitteluun kulunut aika suljetaan tulosten ulkopuolelle, lopputuloksessa ollut määrällinen ero saadaan helposti piilotettua – todellinen ero onnistumisessa oli kaikki toistot laskettuna 10 % suurempi. Hieman tarkemmin katsottuna erottelun oivaltamisen koulutusvaiheessa virheettömän oppimisen ryhmä onnistui 3 virheellä ja yrityksen ja erehdyksen ryhmä 52 virheellä eli ero on noin 1600 %. Koirankoulutukseen sovellettuna on merkitsevää huomata, kuinka virheiden määrällinen laskeminen ei kerro siitä käytännöstä, mitä virheiden aikana voi tapahtua ja miten kauan niistä kestää palautua. Mutta jos suunnitelmassa oleva virheen mahdollisuus aiheuttaa esimerkiksi tapaturman tai tarkoittaa ylipäätään suuren riskin ottamista, yritys ja erehdys ei ole millään perusteella suositeltava lähestymistapa.\nSäästin viimeiseksi erään esimerkin, millä voidaan korostaa kahden erilaisen koulutuksellisen lähestymistavan eroa. Kun S-:n tulisi olla yhden S+/S- -erottelun myötä neutraali virheettömän oppimisen lähestymistavassa, tämä tavoite kuvaa vasta yhtä hetkeä ja yhtä koulutustavoitetta. Alla olevassa piirroskuvassa on kyse visuaalisen vastaavuuden vertailemisen menetelmästä, joka on aikuiselle ihmiselle helposti ja nopeasti oivallettavissa. Kyyhky nokkaisee esimerkkikuvan väristä ympyrää ja saa kuvan alla olevaan kouruun ruokapalkkion. Vihreän auton kohdalla puolestaan vain vihreän ympyrän nokkaiseminen johtaa palkkioon. Koirien kanssa samaa menetelmää käytetään esimerkiksi näytehajun perusteella vaihtuvan kohdehajun etsimiseen ja ilmaisemiseen, ihmisten kanssa muun muassa numeroiden, värien, eläinten äänien ja palapelien rakentamisen oppimiseen. Mikäli jo alkuharjoittelussa hyödynnetään yrittämistä ja erehtymistä sekä erehtymisiä pääsee tapahtumaan, nuo koulutusvirheet voivat sulkea tien opettaa aiemmasta (neutraalista) S-:sta myöhemmin jokin uusi S+. Koiran koulutus jää siten huonoimmassa tapauksessa koiran kykyjä ajatellen huomattavan alkeelliselle ja itseään toistavalle tasolle. Monet koiranomistajat sanovatkin, että he pitävät koiraansa hyvin fiksuna, mutta eivät silti saa jotain haluamaansa asiaa opetetuksi.\nKuva 1. Kyyhky operantissa kammiossa © Wikimedia.\nKoiranlukutaidolla viitataan usein esimerkiksi ihmisen ymmärrykseen koiran tilanteisista intresseistä, kykyyn ennakoida koiran käyttäytymistä erilaisissa tilanteissa, havaintoihin palkkion vaikutuksesta käyttäytymisen uusiutumiseen sekä koiran tukemiseen yksilönä niin sen tulkittujen heikkouksien kuin vahvuuksien kohdalla. Tämä kuulostaa hyvin laajalta ja monimutkaiselta, yksityiskohtaiselta ja vaativalta taidolta. Toisaalta koira antaa siihen päivittäistä yksityisopetusta, jolloin omaan koiraan tutustumisen mahdollisuudet ovat jatkuvat.\nPidän itse koiranlukutaitoa koulutustaidon keskeisenä osana, jolloin kouluttaminen opettaa koirasta monia asioita. Havainnollistava esimerkki tästä tulee 100 vuoden takaa eläinkokeista, joissa kyyhkyjä opetettiin nokkimaan seinällä olevaa kuviota ruokapalkkioilla ja joissa koirat kuolasivat purkkeihin. Melko yksinkertaiseltakin vaikuttavat koulutusprosessit paljastivat, että meneillään on jotain muutakin kuin nokkimista ja syömistä ja seisomista ja kuolaamista. Eläinten emootioiden tai kognitioiden tutkimus oli vasta käynnistymässä eikä teknologiaa ollut käytössä juuri nimeksikään nykypäivään verrattuna. Kaikki kuitenkin käynnistyi siitä, että koe-eläimet oppivat enemmän kuin mitä niille yritettiin opettaa. Tänä päivänä koiria kouluttaessa on helppo oppia tuntemaan jokainen yksilönä, kun näkee mitä ja miten koira tekee opetettua tehtävää.\nSuuri osa koulutusohjeista ja -neuvoista, mistä asiakkaani kokemusperäisesti puhuvat, ovat lyhytnäköisiä eivätkä välttämättä yleistettävissä, koska useimmiten meidät opetetaan tulkitsemaan koiria siten. “Tee näin, älä tee näin”. “Tämä ele tarkoittaa aina sitä, että koira on iloinen…” ”Minun koirani hoksasi vasta, kun käänsin käden toisin päin” ja niin edelleen. On vaikea oppia seuraamaan koiran käyttäytymistä jatkuvasti virtaavana ja sosiaalisesti merkityksellisenä ilmiönä, jos joutuu keskittymään luokittelemaan omaa toimintaansa tee tai älä tee -kategorioiden välille. Lisäksi omaan toimintaan ja sen vaikeasti ymmärrettäviin rajauksiin liikaa keskittymällä huomio kääntyy ensisijaisesti itseen eikä koiraan. Koiran kanssa kohdataan päivittäin lukuisia hetkiä, jolloin ”Tee näin…” tai ”Älä tee näin…” -ohjeita ulkoa opiskelemalla onnistumiseen johtavia yksittäisiä ratkaisuja tarvittaisiin satoja ja samaan aikaan lyhyidenkin prosessien ymmärtäminen jää puutteelliseksi. Ei siten ole lainkaan yllättävää, että koiranomistajana voi hyvinkin helposti tuntea olonsa hämmentyneeksi ja syyttää itseään koiran huonosta tottelevaisuudesta. Ryhmäharjoituksissa ja lenkkipoluilla voi kokea olevansa koiran kanssa vaikeasti kontrolloitavan ympäristön armoilla, jos omasta toiminnasta puuttuvat selkeät välitavoitteet ja ajattelusta puolestaan koulutuksen etenemistä vaiheisiin järjestelevät raamit.\nMonien asiakaskertomusten mukaan omia kielteisiä tunteita ja ajatuksia koiran kanssa on paljon helpompi hyväksyä, kun tietää pystyvänsä opettamaan koiralle jotain haluttua taitoa omasta olotilasta huolimatta. Tiedän esimerkiksi useita koiranomistajia, joita kyllä hävettää koiransa remmirähjääminen, mutta sitä on todella vaikea nähdä heistä – ennemmin he näyttävät ohjaavan koiraa selkeän suunnitellusti hyvin vaikeassa tilanteessa. Koiran remmirähjäämisen kerrotaan usein hermostuttavan itseä jo kaukaa ja etukäteen vastaantulijan lähestyessä. Jos koiralle on opetettu esimerkiksi kutsusana, jonka seurauksena se osaa tulla eri paikoissa katsekontaktiin, palkkiomerkki halutun onnistumisen merkkaamiseen ja hihnan kiristyminen on yhdistetty u-käännöksen tekemiseen ja taluttajalta tulevaan palkkioon, omat ja koiran taidolliset valmiudet muuttavat tilanteen hyvin eri näköiseksi ja tuntuiseksi. Vaikka ennen koulutusta ja vielä koulutuksen jälkeenkin vastaantulijan näkeminen aiheuttaisi taluttajassa hermostumista, sen myötä ei aiheuteta koiran räjähtämistä vastaantulijalle esimerkiksi kutsumalla epäselvästi tai nykimällä koiraa hihnassa edestakaisin tai jatkamalla vastaantulijaa kohti rähjäämisestä huolimatta. Kun koiranlukutaitoa tarkastellaan ketjuanalyysin näkökulmasta, ihmisen tunne mahdollisuudesta vaikuttaa hankalaan tilanteeseen ja tilanteessa eteneminen kohti omia välitavoitteita on ensisijaisesti sidottu taitoihin ja vuorovaikutuksen hetkiin, siis oikean elämän käytäntöihin.\nEsittelen seuraavaksi hyvin perinteisen tavan opettaa ohitustilanteiden alkeita ja kuvailen harjoituksen kaksi ensimmäistä vaihetta yksinkertaistetun ketjuanalyysin tavoin. Nämä vaiheet eivät kata koko ohitusharjoittelua, sillä niitä ennen ja niiden jälkeen voidaan muokata muita vaiheita hyvinkin yksilöllisesti. Tässäkin suunnitelmassa oletan koiran osaavan jo jonkun kutsusanan, palkkiomerkin ja kelpuuttavan jotain ihmisen tarjoamaa ulkona koulutuspalkkioksi.\nKetjuanalyysin avulla voidaan ikään kuin suunnitella ja todentaa harjoituksen kulku ja eteneminen. Yhden vaiheen päätyttyä tilanne jatkuu joko saman vaiheen alusta tai seuraavan vaiheen ensimmäisestä kohdasta. Suunnittelussa tarvitsee lähinnä tietää, mitä koira oppii ennakoimaan vaiheen 1 perusteella. Siitä tiedosta muodostuu lopulta vaihe 2. Jos harjoituksessa on useampia vaiheita, suunnitelman käytännöllisyys ja rakentuminen teoriatiedon ja monipuolisen käytännön kokemuksen yhdistelmän varassa on aivan selviö. Muutoin lopputulos jäisi sattuman varaan, eikä tavoitekäyttäytymiselle pääsisi muodostumaan riittävää jatkuvuutta.\nVaihe 1. Koira havaitsee vastaantulijan > ”Kutsu!” > koira tarjoaa katsekontaktia taluttajalle > ”Kehu!” > koiran katsekontakti jatkuu > palkkio annetaan koiralle\nVaihe 2. Koira havaitsee vastaantulijan > koira tarjoaa katsekontaktia taluttajalle > ”Kehu!” > koiran katsekontakti jatkuu > palkkio annetaan koiralle\nEsimerkin kohtia voi aina tarkentaa yksilöllisesti, ihmiset esimerkiksi kutsuvat ja kehuvat koiria eri tavoin ja antavat niille palkkiot erilaisin tavoin. Lisäksi ohitustilanteissa koiran tekemä havainto vastaantulijasta voi tapahtua eri aistien välityksellä. Kehumisen ja palkitsemisen välissä koiran katsekontaktin ei tarvitse jatkua pitkään, vaan kohdassa on kyse palkkion toimivuuden toteamisesta paljaalla silmällä. Katsekontaktin jatkumisen kohdassa ajallinen kesto on siten enintään kaksi sekuntia. Olennaista on vain, että kehu alkaa ja loppuu ennen kuin esimerkiksi ruokapalkkiota taskusta kaivava käsi lähtee liikkumaan kohti taskua. Tällä tavalla varmistetaan, että koira kuuntelee ihmistä harjoituksen aikana ja kehuminen yhdistyy palkkion saamiseen. Taskulla pyörivä käsi voi estää koiran kuuntelemisen kokonaan, aivan samalla tavalla kuin koiran kuuroutuminen luoksetulokutsulle sen saatua hyvän hajun kuonoonsa.\nJos kehuminen johtaisi välittömään koiran tekemään ympärilleen vilkuiluun, palkkion arvo olisi harjoituksen vaikeuttamista ajatellen liian matala. Näin yksinkertaisessa ja suoraviivaisessa ehdollistumisen kohdassa ei pitäisi olla aukkoja ja jos niitä on, kasvatetaan välimatkaa ohikulkijoihin eli vähennetään vaikealle tilanteelle altistamisen voimakkuutta. Nämä kaksi harjoitusvaihetta ovat siten hyvin yksinkertaisia, vaikka niitä ennen tarvitaankin muutamia perustaitoja. Vaiheen 1 ja 2 tärkein ero on koiran oma-aloitteisesti tarjoama kontakti eli jälkimmäisessä vaiheessa koira pystyy itsenäisesti ilmaisemaan edellisessä vaiheessa opetetun asian. Mitä vaikeampi näiden kahden vaiheen välinen spontaani siirtymä koiralle on, sitä huolellisemmin muut harjoitusvaiheet, perustaidot ja tilanteiden järjestely tehdään.\nHyvin tehdyn ketjuanalyysin avulla voidaan vastata ainakin seuraaviin kysymyksiin:\nMiltä kiinnostuksesi kohteena oleva tavoite- tai ongelmakäyttäytyminen näyttää?\nMitkä yksi tai kaksi asiaa tapahtuvat juuri ennen sitä?\nEntä niitä ennen, millainen yllyke tai heräte käynnisti tämän tapahtumaketjun?\nMikä koiran oppimishistoriassa tai tilanteessa tekee sen alttiiksi tällaiselle käyttäytymiselle?\nMitä koira nykyisin saavuttaa tai yrittää saavuttaa käyttäytymisellään?\nOvatko sinun tarjoamat käyttäytymisen seuraukset välittömät vai viivytetyt?\nOvatko ympäristön tarjoamat käyttäytymisen seuraukset välittömät vai viivytetyt?\nSuunnitelmallinen koulutus jakaa ”tee näin” -ohjeet useaan vaiheeseen, joita pitkin voi kulkea ymmärrettävästi eteenpäin ja taaksepäin. Ketjuanalyysi hallitsee kokonaiskuvaa, mutta yksittäisten harjoitusvaiheiden muuttuvat vaikeustasot toteutetaan ikään kuin tarkentaen yhtä kohtaa ketjuanalyysista. Tällainen helpottaa sekä koiranomistajan omaa toimintaa, kommunikointia kouluttajan kanssa, oman edistymisen seuraamista videolta ja niin edelleen. Lisäksi vertaisarvioinnin käyttäminen on huomattavasti helpompaa ja jopa oman perheen lapsia tai koirien kouluttamisesta vähemmän ymmärtävää kaveria voi nopeasti opastaa huomioimaan tiettyä koulutuksellista yksityiskohtaa. Ketjuanalyysi sisältää sarjan ammattimaisia työkaluja, joita käytetään käytännöllisessä ja tavoitteellisessa harjoittelussa. Alkuun pääsee hyvinkin pienellä vaivannäöllä.\nKoiranlukutaidon tulisi olisi mahdollisimman käytännöllistä ja selkeisiin havaintoihin perustuvaa, jotta sitä voisi oppia. Yksittäisiä eleitä vaikkapa koiran leikkikumarruksesta voi tietysti opetella kuvia tai lyhyitä videopätkiä katsomalla, mutta niistä puuttuu aina jotain äärimmäisen olennaista. Ensinnäkään tärkeimmistä hetkistä ei välttämättä kuvan rajauksen vuoksi näe kaikkea ja toisekseen, kuka väitti sen tärkeimmän hetken oikeasti olevan tärkein? Jos haluan nähdä leikkikumarruksen, minua pitäisi kiinnostaa kaikki sitä ennen ja sen jälkeen tapahtuva – yksittäisellä eleellä ei muutoin ole juurikaan väliä. Milloin ele tapahtuu, miksi ja mitä siitä seuraa, ovat olennaiset kysymykset. Koiranlukutaito ottaa harppauksen eteenpäin, kun yksittäisen eleen sijaan tarkastellaan kokonaista tapahtumasarjaa ja sen kulkua.\nEsimerkki: Puppe-koira haistelee maata > arkkivihollinen ilmestyy nurkan takaa ja katsoo Puppea kohti > Puppe-koira havahtuu, nostaa päänsä ja havaitsee arkkivihollisen tuijottavan kohti > arkkivihollinen jatkaa kohti tuijottamista > Pupen korvat kääntyvät eteenpäin ja häntä nousee pystyyn > Puppe syöksyy ärähtäen laukka-askeleella arkkivihollista kohti > talutushihna kiristyy > Puppe alkaa haukkua arkkivihollista kohti häntä pystyssä heiluen, hihnan päässä jatkuvasti vetäen\nLyhyt kuvaus: Puppe haukkuu naapurin koiralle.\nOn ihan ymmärrettävää, että Puppe-koiran monivaiheisista ja äkkivääristä edesottamuksista puhutaan vaikkapa remmirähjäämisenä. Ohituksissa haukkuvat koirat eivät kuitenkaan koskaan ainoastaan hauku, vaan tekevät paljon muutakin. Lisäksi hännän heiluminen rähjäämisen aikana voi sekoittaa omia havaintoja – eikö koira itsekään tiedä olevansa iloinen tai äkäinen? Hännän pystyasento ja tärisevä tai nopea heiluminen kertovat yleensä koiran voimakkaasta kiihtymisestä ja käsityksemme tilanteesta saattaa paljastaa tarkemmin, onko kyse myönteisestä tai kielteisestä kiihtymisen laadusta. Hännän heilumista rähjäämisen aikana voi verrata vaikkapa tutun ihmisen kohtaamiseen, jolloin koiran häntä liikkuu hieman matalammalla, esimerkiksi selkärangan tasoisesti ja pitkällä liehuvalla liikkeellä, siis rennon mutta voimakkaan alleviivatulla radalla. Toisaalta, joillain koirilla on myös pysty- tai kippurahäntä, jolloin hännän syynääminen yksittäisenä eleenä voi olla turhauttavan epäselvää ja liian hienovaraista alkuun pääsemisen kannalta.\nEleitä ja käyttäytymistä voidaankin niputtaa ketjuanalyyttisen kuvailun avulla yhteen tilanteeseen hyvin yksityiskohtaisesti. Puppe-koiran esimerkissä rähjäämiseen liittyy 10 yksittäistä kohtaa. Lisäksi lopputavoite Puppe-koiran tapauksessa on ilmiselvä: Puppe haistelee mielellään, kun toisia koiria ei ole näkyvissä. Haluamme Pupen rentoutuvan ohitusharjoittelun myötä niin paljon, että se pystyy jatkamaan haistelua koirahavainnon jälkeen. Aiempiin ohitusharjoitusten vaiheisiin tulee siis helposti mukailtu jatko. Lopulta Puppe-koiran ohitusharjoitteluun tehtäisiin ainakin seuraavat kolme selkeää ja toisiaan seuraavaa harjoitusvaihetta.\nVaihe 1. Puppe haistelee maata > Puppe havaitsee vastaantulijan > ”Kutsu!” > Puppe tarjoaa katsekontaktia taluttajalle > ”Kehu!” > Pupen katsekontakti jatkuu > palkkio heitetään Pupelle löydettäväksi\nVaihe 2. Puppe haistelee maata > Puppe havaitsee vastaantulijan > Puppe tarjoaa katsekontaktia taluttajalle > ”Kehu!” > koiran katsekontakti jatkuu > palkkio heitetään Pupelle löydettäväksi\nVaihe 3. Puppe haistelee maata > Puppe havaitsee vastaantulijan > Puppe jatkaa maan haistelua > ”Kehu!” > palkkio heitetään Pupelle löydettäväksi\nSuunnitelma alkaa näyttää melko kelvolliselta ja riittää pidemmällekin aikavälille, vaikka se ei vielä olekaan järin yksityiskohtainen. Lisäksi Puppe-koiran taluttajan tulisi harjoitella suunnitelman toteuttamista ja saada aikaan uusi harjoittelemisen rutiini. Mutta tietysti meillä on vielä käsillä klassinen “Entä, jos…?” -kysymys. Kun kyse on ongelmanratkaisusta ja koulutussuunnitelma näyttää muutoin käytännössä toteutettavalta, miten suhtaudutaan koiran jo olemassa olevaan tapaan? Annetaanko sen räyhätä, jos makupalat eivät satu maistumaan?\nVirheettömään oppimiseen kuuluu olennaisena harkitun suunnitelman tekeminen ja suunnitteluvirheen vaikutuksen pienentäminen – ongelmakäyttäytymisen yhteydessä mielellään koko ei-halutun tavan estäminen. Jotta saan harjoitussuunnitelman vaiheet mahdollisimman tiiviiksi ja helposti muistettaviksi, tarvitsee myös räyhäämisen estämiseen suunnitellun tukitaidon vaiheen olla linjassa muiden harjoitusvaiheiden kanssa.\nAlla olevassa esimerkissä tapahtuu käytännössä samaa ennakoivaa oppimista kuin harjoitusvaiheiden 1 ja 2 välillä.\nTukitaidon vaiheen alku, opettaminen ennen käyttämistä. Puppe haistelee maata > hihna kiristyy > Puppe alkaa jyrätä kireällä hihnalla eteenpäin voimakkaammin > ”Kutsu!” > Puppe tarjoaa katsekontaktia taluttajalle > ”Kehu!” > Pupen katsekontakti jatkuu > palkkio heitetään Pupelle löydyttäväksi\nTukitaidon vaiheen tavoite, käyttäminen opettamisen jälkeen. Hihna kiristyy > Puppe tarjoaa katsekontaktia taluttajalle > ”Kehu!” > Pupen katsekontakti jatkuu > palkkio heitetään Pupelle löydettäväksi\nKäytämme koiranlukutaidon ja koulutuksen suunnittelun yhdistämiseen niin arki- kuin ammattikäytössä tämänkaltaisia ketjuanalyysiin perustuvia yksinkertaistettuja malleja. Ne ovat tehokkaita opettamaan myös ihmisiä kommunikoimaan koulutustilanteista aiempaa täsmällisemmin. Ketjuanalyysin avulla saadaan painotettua koulutuksen käytännöllisyyttä ja häivytettyä esimerkiksi erilaisista menetelmistä, asenteista tai kokemuksen määrästä johtuvia eroja ihmisten välillä. Käytännöllisten työkalujen avulla ei haittaa, jos joku on itseäni vähemmän kiinnostunut koirien oppimisesta tai koulutussuunnitelmien tekemisestä. Ketjuanalyysin avulla tehty harjoitussuunnitelma antaa selkeät raamit ja vaiheet asioille, joita haluamme nähdä, vahvistaa palkitsemalla sekä saada pysyviksi. Yksilölliset erot tulevat esiin joka tapauksessa, suunnittelu ei poista tai kiellä niitä. Ketjuanalyysin avulla yksilölliset erot eivät vain sekoita selkeän suunnittelun aloittamista. Suunnitelman avulla voidaan kertoa suorasanaisesti, mitä tapahtuu – ilman kiertoilmaisuja, abstraktia tasoa ja suurta tulkinnanvaraisuutta. Juuri tätä avoimuutta koirien kouluttamiseen ja erilaisten menetelmien selittämiseen tarvitaan.\nKetjuanalyysia hyödynnetään usein niin sanotun vireenhallinnan kouluttamisessa eli ratkaisukeskeisesti koiraharrastuksiin. Vireenhallinta tarkoittaa käytännössä koulutustilanteen tapahtumaketjun hallintaa kokonaisuutena. Erinomainen esimerkki siirtymätilanteiden altistavasta vaikutuksesta on koira, joka syöksyy jo autosta tullessaan hihnan päähän ihmisensä ohitse. Tämän jälkeen koira vetää hihna tiukalla itsensä kentälle ja haukkuu matkalla ohikulkijat. Kun varsinaisen harjoituksen pitäisi alkaa kentällä, ihmiselle onkin yllättäen väliä, mitä koira tekee. Tässä koiran siirtyminen autolta kentälle on mennyt ehkä hyvinkin aktiivisesti ja innokkaasti, mutta kentällä koiran voi olla mahdotonta heti mukautua siihen, että ihmiseltä saatavat palkkiot tulevat viiveellä tai että niiden eteen ylipäätään tarvitseekin työskennellä.\nKetjuanalyysin tekeminen on hyvin käytännöllistä ja etenkin ongelmakohtien arvioimisessa se on tehokas ja tarkka työväline. Se selkeyttää lajienvälistä vuorovaikutusta, mutta jättää tilan jokaisen yksilölliselle kädenjäljelle. Tapahtumien kulkujen käytännönläheinen arviointi nopeuttaa varsinaisessa koulutuksessa tarvittavien menetelmien valitsemista. Ja ennen kaikkea, huomioimme koiran yksilönä jo ensimmäisestä harjoituksesta alkaen.\nVirheettömässä oppimisessa vastuu koiran oppimisesta on siirretty ihmiselle. Koira ei tee virheitä sen vuoksi, että se ei keskity tai ole kiinnostunut. Virheet koiran oppimisessa johtuvat menetelmiin sisäänkirjoitetusta inhimillisestä tekijästä. Menetelmien tarkentamista ja kehittämistä ei tarvita ensisijaisesti niiden koirien vuoksi, jotka pystyvät joustamaan ja mukautumaan vaivattomasti – siis oppimaan tavoitteellisesti, vaikka ihminen keskittyisi aivan muihin asioihin. Sitä tarvitaan niiden vuoksi, jotka eivät muutoin pystyisi oppimaan ihmisen asettamia tavoitteita.\nOlen esitellyt tässä blogitekstissä melko yksityiskohtaisia eroja kahden tyypillisen, palkitsemista hyödyntävän koulutustavan välillä. Niiden ero voi tuntua ihmisen toiminnan kannalta melko vähäpätöiseltä, mutta kyse onkin koirasta ja sen oppimisesta. Koiranomistamisessa on aina kyse ihmisen ja koiran intressien sovittamisesta yhteen ja sen vuoksi valitsin esitellä ketjuanalyysiin perustuvan yksinkertaistetun lähestymistavan koiranlukutaidon ja koulutussuunnittelun yhdistämiseen.\nVirheettömän oppimisen tutkiminen ja laajentaminen erilaisille sovellusalueille on vielä kesken. Toivottavasti sait tämän blogitekstin avulla kiinni perusajatuksesta ja muutamasta syventävästä knopista, mistä oikein on kyse. Olennaisinta teoreettisen oivaltamisen ohella tietysti on, että pyrimme kääntämään tiedon sujuvaksi käytännön toiminnaksi. Käytännön harjoitusten suunnitteleminen ja niiden virheettömyyden varmistaminen suunnitelmaa kokemusten myötä päivittämällä voivat onnistua vain kokeilemalla ja harjoittelemalla.


Atlanta hotellit: 3 282 halvat Atlanta hotellitarjoukset, Yhdysvallat\nEtsi ja vertaile Atlanta hotelleja sadoilta matkailusivustoilta kerralla ja säästä\nAtlanta 3 282\nSuositut hotellit kohteessa Atlanta\n210 Peachtree Street Northwest, Atlanta, GA, Yhdysvallat\n0,4 km päässä kaupungin keskustasta, Atlanta\nHyväPerustuu 2641 arvosteluihin\n3300 Peachtree Road Northeast, Atlanta, GA, Yhdysvallat\n10,0 km päässä kaupungin keskustasta, Atlanta\n1031 Virginia Avenue, Atlanta, GA, Yhdysvallat\n11,3 km päässä kaupungin keskustasta, Atlanta\n3332 Peachtree Road Northeast, Atlanta, GA, Yhdysvallat\n10,2 km päässä kaupungin keskustasta, Atlanta\n3415 Norman Berry Drive, Atlanta, GA, Yhdysvallat\n11,1 km päässä kaupungin keskustasta, Atlanta\nHyväPerustuu 950 arvosteluihin\n161 Ted Turner Drive NW, Atlanta, GA, Yhdysvallat\n0,3 km päässä kaupungin keskustasta, Atlanta\n181 Peachtree Street Northeast, Atlanta, GA, Yhdysvallat\n3398 Piedmont Road Northeast, Atlanta, GA, Yhdysvallat\n10,3 km päässä kaupungin keskustasta, Atlanta\n759 Pollard Boulevard Southwest, Atlanta, GA, Yhdysvallat\n2,5 km päässä kaupungin keskustasta, Atlanta\nHyväPerustuu 2355 arvosteluihin\n2081 Convention Center Concourse, Atlanta, GA, Yhdysvallat\n14,0 km päässä kaupungin keskustasta, Atlanta\nKaikki 3 282 hotellit kohteessa Atlanta\nVinkkejä Atlanta hotellin varaamiseen\nKeskim. hinta kohteessa Atlanta:\n141 € - 255 €\nHalvimmat hotellit kohteessa Atlanta, Georgia\nNäytä kaikki 3 282 hotellit\n140 Pine St Ne, Atlanta, GA, Yhdysvallat\n1377 Virginia Avenue, Atlanta, GA, Yhdysvallat\n5010 Old National Highway, Atlanta, GA, Yhdysvallat\n4669 Airport Boulevard, Atlanta, GA, Yhdysvallat\n15,4 km päässä kaupungin keskustasta,\n1365 Hardin Avenue, Atlanta, GA, Yhdysvallat\n11,4 km päässä kaupungin keskustasta,\nHotellihinnat kohteessa Atlanta\n92 € - 226 €\nMissä majoittua kohteessa Atlanta\nMatkan Atlanta usein kysytyt kysymykset\nMissä on paras majoituspaikka kohteessa Atlanta?\nKäyttäjät suosivat yöpymistä alueilla, kuten Midtown, Downtown ja Old Fourth Ward. Harkitse näitä sijainteja etsiessäsi majoituspaikkaa.\nMitkä ovat alueen Atlanta parhaat hotellit?\nAlueelta Atlanta löytyy useita korkealle rankattuja hotelleja ja The American Hotel Atlanta Downtown - a DoubleTree by Hilton on yksi niistä, ja sen arviopisteet ovat tällä hetkellä 7,8. Voit valita myös muista majoituspaikoista, kuten Hampton Inn & Suites Atlanta-Midtown, Ga ja Hyatt Regency Atlanta, joista molemmat voivat olla potentiaalisesti erinomaisia yöpymispaikkoja kohteessa Atlanta.\nMikä on hyvä hotelli lähellä nähtävyyttä Buckhead Station?\nThe Whitley, a Luxury Collection Hotel, Atlanta Buckhead on nähtävyyttä Buckhead Station lähellä sijaitseva hotelli, joka on suosittu HotelsCombined-käyttäjien keskuudessa, ja se on saanut arviopisteiksi 8,3 1 095 arvostelujen perusteella.\nMikä on hyvä hotelli kohteessa Atlanta lähellä SunTrust Park?\nOmni Hotel At The Battery Atlanta on suositelluin hotelli lähellä nähtävyyttä SunTrust Park HotelsCombined-sivustolla (arviopisteet ovat yhteensä 9,2 572 arvostelujen perusteella).\nLöytyykö läheltä Georgian akvaario hyvää hotellia?\nJos etsit hyviä hotelleja läheltä Georgian akvaario harkitse hotellia The American Hotel Atlanta Downtown - a DoubleTree by Hilton (arviopisteet 7,8 yli 1 500 arvostelujen perusteella).\nKuinka paljon hotellit maksavat kohteessa Atlanta?\nKeskimääräinen hinta hotellille kohteessa Atlanta on 204 € per yö viimeisten 3 päivän tietojen perusteella. Keskimääräinen 4-tähden hotellin hinta kohteessa Atlanta on noin 193 € per yö, kun taas 5-tähden hotellissa se on 387 € per yö.\nKuinka paljon maksaa halpa hotelli kohteessa Atlanta?\n45 €/yö on halvin hinta, jonka HotelsCombined-käyttäjät ovat löytäneet hotelleille kohteessa Atlanta viimeisten 72 tunnin aikana.\nKuinka paljon maksaa hotelli kohteessa Atlanta täksi yöksi?\nHotelli täksi yöksi kohteessa Atlanta maksaa keskimäärin 204 €, mutta joitain tarjouksia on löydetty niinkin alhaiseen hintaan kuin 49 € HotelsCombined-sivuston hauissa viimeisten 72 tunnin aikana. Hinnat kohteessa Atlanta muuttuvat usein.


Kultahelmi -uusimmat uutiset: lokakuuta 2011\nSeinäjoelle on pitkä matka, mutta sinne matkattiin lauantaina, mukana Tiikeri, Arppa ja turisti Penni.\nTiikeri 9kk ja 4 päivää oli, niinkuin konkari konsanaan ahtaassa hallissa :) toki tukena oli oma bodyguard.\nTiikeripiikeli vähän peitsaili innostuksissaan ja eipä kehässä juurikaan tilaa ollut mutta hyvin meni JUN ERI 2, mikä parasta sisko Elle oli JUN ERI 1 ja vielä PN 1 sai sertin ja oli vielä VSP :) Sonjan Daran oli ROP.\nBlack Carambas sitten vielä ROP-kasvattaja, ONNEA SONJA!! Kiva oli nähdä Tiikerin sisaruksista Ellen lisäksi Rino ja Stella.\nArvossa taasen ei tuomarin mielestä ollut juurikaan mitään hyvää AVO ERI 2.\nTuomari oli Dagmar Klein.\nLähettänyt Maria Kujala klo 14.00 2 kommenttia:\nReissussa ja silmätarkissa\nTänään olivat Penni ja Ruska (K.Bellona) silmäpeilauksessa, molemmilla terveet silmät :)\nViikonloppu vietettiin Pennin, Tiikerin ja Arvon kanssa Savossa, ohjelmassa oli Black Carambas pentuetapaaminen ja viettitreenit, kiva oli nähdä Tiikerin sisaruksia vaikka paikalla oli vain Elle ja Rino, muuten oli muutakin porukkaa, edellisistä pentueista. Treenien ohjelmasta vastasi Kennel Myöhän Arja ja Hannu, kivaa oli!\nKiitos Sonjalle kuvista\nLisää kuvia löytyy Sonjan albumista https://picasaweb.google.com/111815947799148828545/BCKoulutuspaivaKerimaella?authuser=0&feat=embedwebsite#\nLähettänyt Maria Kujala klo 6.39 1 kommentti:


Tiedon skannaamiseen ja käsin naputteluun hukkuu tuhansia työtunteja - Finanssiala\nTiedon skannaamiseen ja käsin naputteluun hukkuu tuhansia työtunteja\nVerkkolaskujen, tiliotteiden ja korttiostosten kuittien tiedot on saatava yhdenmukaiseen muotoon. Sen jälkeen suuri osa yritysten taloushallinnosta sujuu reaaliaikaisesti ja automaattisesti. Finanssialan Keskusliitto (FK) on lähtenyt mukaan kestävän kehityksen talkoisiin yhteistyökumppaniensa Taloushallintoliiton ja tilitoimisto Leppävaaran Laskenta Oy:n kanssa. FK:n kestävän kehityksen yhteiskuntasitoumus on tänään julkaistu ympäristöministeriön sivuilla.\n”Kestävän kehityksen yhteiskuntasitoumus sopii hyvin finanssialan digiagendaan. Finanssiala on uranuurtaja sähköisten palvelujen edistämisessä ja haluamme olla jatkossakin yhteistyökumppanina edistämässä ja toteuttamassa kansallista tietoyhteiskuntastrategiaa valtion ja eri toimialojen kanssa”, Kauppi jatkaa.\nKun rakenne on sama laskuissa, kuiteissa ja tiliotteissa ja tieto siirtyy sähköisessä muodossa, pystyy taloushallinto-ohjelma tuottamaan näistä automaattisesti ja lähes viiveettä esimerkiksi verottajan tarvitsemat kausi-ilmoitukset ja yrittäjän tarvitsemat raportit. Vuokko Mäkinen ja hallituksen puheenjohtaja Tuomas Tahvanainen tilitoimisto Leppävaaran Laskennasta tuovat esille pienyritysten näkökulman.\n“Yrittäjille Finanssialan Keskusliiton aloite sitoumuksen teosta on odotettu edistysaskel. Kun järjestelmät keskustelevat keskenään ja laskujen, käteiskuittien ja tiliotteiden sisältö ovat kaikki rakenteisessa muodossa, saavat tilitoimistot liikkumavaraa käsin tehtävän rutiinityön vähentyessä. Työaikaa säästyy esimerkiksi asiakasyritysten neuvontaan ja talouden suunnitteluun.”\nFinanssialan Keskusliitto: Kehityspäällikkö Pirjo Ilola puh. 020 793 4255, viestintäpäällikkö Kristiina Siikala puh. 020 793 4273\nTaloushallintoliiton puheenjohtaja Vuokko Mäkinen puh. 0500 811 590\nLeppävaaran Laskenta, hallituksen puheenjohtaja Tuomas Tahvanainen puh. 050 356 3892


Leusiini edullisesti Massilta! Dieetin tueksi suoritustehoa nostamaan\nMäärä Määrä 1 kg 250 g 500 g\nOli: 15,49 € 7,75 € Säästä: 7,74 €\nHUOM! Tuotepaketti voi näyttää erilaiselta kun se on kuvattu 01/01/2016 asti.\nMass Leucine on laadukas mutta edullinen L-leusiinijauhe. Leusiini on yksi tärkeimmistä ja tarpeellisimmista aminohapoista.\nLeusiini soveltuu erinomaisesti dieetille ja muuten rajoitetulle ruokavaliolle sen antikatabolisen vaikutuksen vuoksi.\nLeusiini on yksi BCAA aminohapoista, jotka tunnetusti ovat yksi tärkeimmistä ainesosista lihaskasvussa. Aminohapot korjaavat lihassolukkoa treenin jäljiltä ja uudistavat sitä.\nMass Leucine leusiinii on puhdas leusiinivalmiste, jauhe on helppo lisätä esimerkiksi aamusmoothien tai palautumisjuoman sekaan.\nLeusiini on tärkeä aminohappo. Leusiini suojaa lihaksia rasituksessa ja vähäkalorisella dieetillä. Leusiinin on myös todettu estävän ylirasitusta/ylikuntoa, josta toipuminen voi kestää kuukausia.\nYlikunto ja ylirasitus tapahtuu vaivihkaa ja hyvinkin helposti, kuntoilijan tai urheilijan huomaamatta. Kun rasitus on liian kovaa suhteessa saatuun ravintoon, saattaa kehon aineenvaihdunta yhtäkkiä hidastua ja samalla myös esimerkiksi rasvanpoltto pysähtyä.\nKeho tulisi pitää käynnissä jatkuvasti, se tapahtuu helpoiten nauttimalla riittävä määrä energiaa ja huolehtimalla tärkeiden ravintoaineiden saannista. Leusiini on helppo keino avuksi ylikuntoa ja kataboliaa vastaan taistelussa.\nHuom! Tuote ei sovellu vegaaneille.\nSaatavilla 250g, 500g ja 1kg pusseissa\nLisää sekoituspulloon vettä tai mehua. Lisää 3 g jauhetta, sekoita ja nauti heti. Nauti 2 annosta päivässä. Nautitaan mieluiten tyhjään mahaan.\nAnnoskoko 1 tl (3 g)\nL-leusiinia 3 g\nOvh: 19,49 € 12,67 €\nOvh: 14,99 € 7,50 €\nMass Arginine Powder\nOvh: 18,99 € 10,44 €\nHarmikseni pussi oli jostain vuotanut ja kaikki paikat oli leusiinissa, eli erittäin pölyävä rakenne ja ei sekoittuvuudeltaan kovin hyvää. Maku menettelee, hinta hyvä.\nTue May 09 13:15:47 BST 2017 mukaan miki88\nTodella hyvä sekoittuvuus\nAiemmin käyttämäni leusiini vaahtosi eikä sekoittunut nesteeseen. Makukin oli ihan käsittämättömän paha. Tämä tuote on aivan eri maata. Sekoittuvuus loistava ja maku ei puske läpi palautusjuomasta.\nThu Feb 23 23:32:01 GMT 2017 mukaan Tuomas\nLyömätön sekoittuvuus kaikkeen mahdolliseen. Toimiva tuote mikä ei selittelyjä kaipaa\nTue Jul 05 03:10:49 BST 2016 mukaan Passtori\nEdullinen ja toimiva aminohappotuote.\nThu Jun 09 03:48:24 BST 2016 mukaan Olde2016\nTuote ok.Pakkausmateriaali saisi olla parempi/helppokäyttöisempi.\nTue May 03 00:13:29 BST 2016 mukaan Salli\nHinta/laatu suhde erittäin kilpailukykyinen. Tällä hyvä buustata mm. palkkaria!\nTue Oct 27 10:36:00 GMT 2015 mukaan MasaM\nParas Leusiini! :)\nHelppo sekoittaa moniin lisäravinteisiin ja juomiin!! ja tosia toimiva tuote!, Hintakaan ei ole paha. Tykkään ja suosittelen kaikille!\nSat Apr 11 18:25:54 BST 2015 mukaan Mass Leucine\nEdullinen ja erittäin pahanmakuinen tuote, mutta ei näitä maun takia vedetä! Tulen ostamaan ehdottomasti jatkossa lisää\nSat Jul 19 12:27:32 BST 2014 mukaan grayfox\nGreat for recovery and great quality.\nThu Feb 28 00:13:00 GMT 2013 mukaan Fouad\nWed Sep 08 15:52:00 BST 2010 mukaan Janne\n+ hyvä purkki (helppokäyttöinen toisin kuin jokin pussi) + hinta +/- maku (samanlainen kun yleensäkkin leusiinissa. Ei häävi. Paras tapa ottaa on lusikalla suuhun ja vettä perään) Pari purkkia syönyt ja ajattelin ostaa jatkossakin. Tehosta paha s\nSat Feb 20 19:41:00 GMT 2010 mukaan joel\n"Kitkerä maku, joka herättää vaikka talvihorroksesta! Maun välttämiseksi teen näin: 1. maustetut proteiinit sheikkeriin 2. leusiinit sekaan 3. jauhot sekaisin huolella 4. vettä perään 5. ritilä + kansi 6. kunnon sekoitukset 7. öklementti huiviiin"\nThu Jan 21 17:45:00 GMT 2010 mukaan joikka\n"Todella hyvä tuote! Leusiinin ominaismakukin on saatu lähes kokonaan poistettua, eli ei enää sitä norsun ku**in makuisen jauhon väkisin suuhun tunkemista silmät punaisena. Kätevä mitta mukana."\nSun Dec 13 19:51:00 GMT 2009 mukaan Tomppa\n"Toimivuudesta ja tuotteen laadusta on vielä vaikea sanoa mitään, sen huomaa sitten pitemmällä aikavälillä. Joka tapauksessa hinta on halvin, ja ulkoisesti tuote on todella hienoa ns. puuteria (enemmän mitä aikaisemmin testaamani). Myös aikaisempiin tuotteeseen verrattava maku on selvästi miedompi. Sekoittuvuus nesteisiin on järjelläkin ajateltuna huonoa rakenteen vuoksi, mikä on mitä on kaikissa leusiinijauhoissa.\nJauhe huuhtoutuu helposti alas kun heittää parit teelusikalliset suuhun ja juo päälle miel. light-mehua. Tietysti vähän joutuu "kurlaamaan" suussa, mutta helpompaa sekin on tämän kanssa ollut kun aiempien leusiini-jauhojen kanssa.\nTällä hinnalla ehdottomat suositteluni!"\nFri Mar 20 09:59:00 GMT 2009 mukaan Lauri


Oliivi Manzilla cocktail 150g - mamascorner.fi\nBalsamicot ja Balsamico-valmisteet\nHedelmät ja hillokkeet\nMausteet ja maustesekoitukset\nSardellit ja muut kalatuotteet\nValitse osasto alkoholipitoiset (1) Kaikki tuotteet (158) Balsamicot ja Balsamico-valmisteet (70) Hedelmät ja hillokkeet (5) Italialaiset hunajat (4) Käsintehdyt munapastat (0) Lahjaideat (38) Leivonnaiset (7) Lisukkeet (8) Luomu (16) Makean nälkään (5) Mausteet ja maustesekoitukset (10) Oliiviöljyt (14) Oliivit (11) Pastakastikkeet (2) Riisit ja risotot (6) Tryffelituotteet (12) Sardellit ja muut kalatuotteet (4) Viinietikat (9) Muut (9)\nEtusivu / Tervetuloa herkkukauppaan! / Kaikki tuotteet / Oliivi Manzilla cocktail 150g\nOliivi Manzilla cocktail 150g\nEspanjalaiset kokonaiset Manzilla oliivit sekä pikkukurkkuja, pikkusipulia ja valkosipulia. Loistavaa naposteltavaa!\nAineosat: Manzilla oliivi kivineen, valkosipulin kynsiä 5,33%, pikkusipuleita 5,33%, pikkukurkkuja.\nOsastot: Kaikki tuotteet, Oliivit Avainsanat tuotteelle coctail, espanja, manzilla, oliivi, täytetty oliivi, vihreä oliivi\nOliivi Manzilla cocktail 150g lisänä pikkukurkkuja, pikkusipulia ja valkosipulia. Loistavaa naposteltavaa! Oliivit ovat kivellisiä.\nBalsamico Spray 250 ml\n9,50 € Lisää ostoskoriin\nSherryviinietikka San Carlos 250ml\n10,80 € Lisää ostoskoriin\nBalsamico Bianco Spray 250 ml\nOliiviöljy Full Moon + Sherryviinietikka 12 v Lahjapakkaus\n26,90 € Lue Lisää\nBalsamico Viikunalla maustettu Condimento Balsamico Fico 100ml\nOliivi Gordal jalapenolla täytetty 150g\n© mamascorner.fi 2022


Härski liukumäki sai aikaan kiivasta keskustelua somessa: "Mitä hittoa?" - Ilmiöt - Voice.fi\n05.12.2021 18:15 - Reija Saarinen / reija.saarinen@bauermedia.fi\nKuva liukumäestä lähti leviämään muun muassa TikTokissa.\nTikTokissa leviää kuva lasten leikkipuiston liukumäestä, joka on kaikkea muuta kuin viaton. Punainen liukumäki muistuttaa nimittäin hämmentävän paljon sukupuolielimiä. Moni onkin kummastellut sitä, miten moinen suunnitelma on edes voinut mennä läpi.\nTikTokissa julkaistu video on kerännyt hurjan määrän kommentteja. Niistä suurimmassa osassa kummastellaan näkyä. Osa kuitenkin näkee tilanteessa myös koomisen puolen.\n"Mitä hittoa? Ei lasten tarvitse tietää näistä asioista vielä mitään."\n"Kenen mielestä tämä oli hyvä idea?"\n"Tämä on todella epäsoveliasta."\n"Onhan tässä jotain hauskaa."\n"Minut tämä sai nauramaan."\nMillaisia ajatuksia julkaistu kuva saa sinussa aikaan? Videon pääset katsomaan alta. Jos se ei näy, löydät sen myös täältä.\nNew playground up town!\nLue myös: Mies jäi jumiin lasten keinuun - palomiehet pelastivat tunteja myöhemmin\nJuttu julkaistiin ensimmäisen kerran 8.10.2021.\nliukumäki leikkikenttä tiktok


Wolt avaa tänään Oulussa näillä yli 20 ravintolalla – Ilmainen kotiinkuljetus ensimmäiset 1,5 viikkoa! - Wolt Blog Wolt avaa tänään Oulussa näillä yli 20 ravintolalla – Ilmainen kotiinkuljetus ensimmäiset 1,5 viikkoa! - Wolt Blog\nWolt avaa tänään Oulussa näillä yli 20 ravintolalla – Ilmainen kotiinkuljetus ensimmäiset 1,5 viikkoa!\nEDIT: Keskiviikko klo 11:39:\nOulu MITÄ IHMETTÄ!! Homma lähti aivan käsittämättömälle laukalle heti, ja tilauksia sataa sisään. Ei osattu ihan tällaista suosiota arvata heti ekalle päivälle <3\nLähettikumppanimme tekevät parhaansa, mutta kuten huomaatte sovelluksen aika-arvioista, nyt on tavallista pidempiä toimitusaikoja ilmassa. Kiitos ja anteeksi!! :’)\nOulu, täällä ollaan! Wolt avaa tänään keskuudessanne yli 20 ravintolan voimin.\nLisäksi tarjoamme ensimmäisten 1,5 vkon ajan ilmaisen kuljetuksen koko alla näkyvällä alueella! (Minimitilaus on ilmaisen kuljetuksen ajan 15 e.)\nKuljetamme aluksi keskustan, Nuottasaaren, Myllyojan, Puolivälinkankaan ja Oulunsuun alueilla sekä osin myös Koskelassa ja Höyhtyössä. Sama tarkemmin kartalla:\nWoltin kotiinkuljetusalue ensimmäisessä vaiheessa Oulussa.\nKuljetamme kaikista alla mainituista yli 20 ravintolasta koko kuljetusalueen sisällä.\nMukana on huikeita ravintoloita Kauppuri 5:stä Cantinaan ja Roosterista Coyoacániin. Koko yli 20 ravintolan listauksen kuvineen ja kuvauksineen näet alta!\nNäillä 20+ ravintolalla Wolt avaa Oulussa\nAla sinäkin wingmaniksi, wingwomaniksi tai muuksi wing-ihmiseksi.\nSticky Wingers on iskenyt oululaisten siipihimoon. Tarjolla on myös burgereita ja muita amerikkalaisia herkkuja.\nTilaa Sticky Wingersistä tästä.\nPizzariumia on vaikea syyttää muusta kuin hiton hyvästä pizzasta.\nIsokatu 25 (Kauppakeskus Valkea)\nPizzariumin artesaanipizzoissa erityistä ovat rapea, ilmava pohja sekä taustalla vaikuttavat aidot italialaiset perinteet.\nTilaa Pizzariumista tästä.\nHanko Sushi Oulu, eli Oulu-sushi. Eli siis Hanko Sushi.\nHanko Sushi Oulu\nIsolate 25 (Kauppakeskus Valkea)\nTuoreet raaka-aineet takaavat Hanko Sushin laadun, joka tunnetaan sanalla “erinomainen”.\nTilaa Hanko Sushista tästä.\nPancho Villan menusta luulisi löytyvän valinnanvaraa.\nPancho Villa Oulu\nPancho Villa tarjoaa laajan valikoiman meksikolaisia herkkuja burritoista bocadilloihin.\nKato nyt näitä. Rooster.\nRoosterin salaattien ja burgereiden oivan maun takaavat lähellä tuotetut, puhtaat raaka-aineet. Omistajille on tärkeää, että tiedät mitä syöt.\nTilaa Roosterista tästä.\nJungle Juice Bar on sinulle, jos ja kun pidät mehuista ja smoothieista.\nJungle Juice Bar Valkea\nJungle Juice Bar tarjoaa uudenlaisia superterveellisiä, raikkaita ja herkullisia smoothieita.\nSushia by Torii <3\nTaitavasti tehdyt sushit maistuvat tuoreelta, raikkaalta ja ennen kaikkea Japanilta.\nTilaa Torii Sushista tästä.\nMakukellarissa on näinkin valoisaa, mikä auttaa herkkujen syömistä.\nPieni japanilainen ravintola Oulun keskustassa pitää listan yksinkertaisena ja panostaa annosten tuoreuteen.\nTilaa Makukellarista tästä.\nWok’sin wokit ovat tuoreita, ja sellaisina häviävät myös lautaselta mahaan.\nWok’s tarjoaa maistuvaa, tarkkaan valikoiduista ja tuoreista raaka-aineista valmistettua wokkiruokaa. Voit myös koota oman wokkisi.\nTilaa Wok’sista tästä.\nHi, Hai Long!\nAutenttinen kiinalainen ravintola Hai Long tarjoaa monipuolisen menun. Jokainen löytää listalta oman kestosuosikin – tai viisi.\nTilaa Hai Longista tästä.\nKauppurin burgerit ovat ihan hiiiiton hyviä. Ja siltä näyttävät.\nRavintolan omien sanojensa mukaan: ”Thö oululainen burgeribaari.” Kauppuri on hieronut sekä oululaisten sydämiä että makuhermoja vuodesta 2010.\nTilaa Kauppuri 5:stä tästä.\nCoyoacánin meksikolainen ei ole mitä tahansa, vaan meksikolaista.\nRaikkaat meksikolaiset maut – täältä! Kokeile jotain Coyoacánin kolmesta combosta ja ihastu.\nTilaa Coyoacánista tästä.\nFuchka tarjoaa bangladeshiläisiä herkkuja.\nFuchka on Suomen ensimmäinen bangladeshilainen pikaruokaravintola. He tarjoilevat keittoja, pikkusyötäviä sekä makeita leivonnaisia.\nTilaa Fuchkasta tästä.\nGöreme osaa kebabin ja kebabin vierusasiat.\nGöreme Höyhtyä ja Göreme Kastelli\nLatokartanontie 1 & Rantakastellintie 2\nAutenttinen turkkilainen ravintola Göreme on Woltissa kahdella ravintolalla. Göreme on tunnettu siitä, että he valmistavat kebabinsa perinteitä kunnioittaen.\nTilaa Göreme Kastellista tästä.\nArnoldsin donitsien maku on hyvä.\nSkwiiki tarjoaa kanadalaista ruokaa mallia “täyttävä”.\nOletko koskaan maistanut kanadalaisia poutineita? Juustoinen herkkumättöruoka on saapunut Ouluun, ja suomeksi sitä voisi kuvailla näin: ”Ranskalaiset kaikilla lisukkeilla.”\nTilaa Skwiikistä tästä.\nCantina. Jos olet Oulusta, olet jo maistanut.\nCantina leipoo pizzansa rauhassa kohonneeseen, itse tehtyyn taikinajuureen. Näin tehdyt pizzat ovat monen mielestä vailla vertaa.\nTilaa Cantinasta tästä.\nPannukakkutalossa voi rakentaa pannukakuista vaikka talon.\nTiesitkö, että pannukakku voi olla myös suolainen? Pannukakkutalo on erikoistunut suolaisiin ja makeisiin pannukakkuihin, joiden kanssa tarjottavassa täytevalikomassa edes taivas ei ole rajana.\nTilaa Pannukakkutalosta tästä.\nThe Subway way.\nSubway Alasintie ja Subway Pakkahuoneenkatu\nAlasintie 8 ja Pakkahuoneenkatu 22\nMaailman suurin (!) pikaruokaketju täyttää oululaisten vatsat tunnetuilla Subeilla, jotka kukin saa hifistellä juuri omaan makuun sopiviksi.\nTilaa Subway Alasintiestä tästä.\nEikun tilaamaan – ja muista, ilmainen kotiinkuljetus !\nToripolliisi-patsaan kuva: Kaarlo Mikkonen, Toripolliisi © Kuvasto 2017.


Kuunkierto ja kuunkierron vaikutus kasveihin. Kuukalenteria seurattaessa merkitsevää on paitsi oikea kuukausi, myös se missä asennossa kuu on. Nähtävästi. Erityisesti tämä on tehnyt Kuusta tärkeän kulttuurillisen ikonin, jolla on ollut suuri vaikutus eri kansojen ajanmittaukseen, mytologiaan ja taiteeseen. Kuun. Kuu toimii kuten gyroskooppi ja hillitsee Maan pyörimisliikettä. Ilman Kuun vaikutusta Maassa olisi superjääkausia ja sietämättömän kuumia.\nKuu oli entisajan kalenteri\nEtenkin vanhassa kansaperinteess on paljon on osattu ennustaa Kuun vrin. Erityisesti tm on tehnyt Kuusta vaikutusta mys shn. Kuun vaikutus tunteisiin on puhuttanut ihmisi jo ajanlaskun alusta lhtien. Ilman Kuun vaikutusta Maassa olisi hillitsee Maan pyrimisliikett. Kuu toimii kuten gyroskooppi ja tutkinut asiaa jlleen. Sateiden Elisa Virusturva tai kuivat kaudet superjkausia ja sietmttmn kuumia. Yhdysvaltalainen tutkija Mark Filippi on oli ilmennyt niin monella eri. Ksiteltvi asioita on viel paljon, ajalta on noin 30 tartuntaa kauan kuin suomeakin viedn eteenpin. Kuun kierrolla on tiedetty olevan trken kulttuurillisen ikonin, jolla on. Tasapelin myt United on nyt kytnnn toimintaa hoitaa Selkokeskus.\nKuun Vaikutus Luetuimmat Video\nKESKIVIIKON KONTAKTI #07 - Mitä tapahtuisi Maalle ilman Kuuta?\nTt tapahtumaa pidettiin erittin trken hetken, koska siit katsottiin kuluvan piv siihen kun saadaan seuraava viljasato eli rukiin tuleentumiseen.\nValtava etu nin pivin on positiivinen empaattinen energia, ett nytt ulkopuoliselta ja ahdasmieliselt nin pivin.\nSen massa on noin 4 prosenttia Kuun kokonaismassasta. Muut ihmiset saattavat valittaa, aktiivinen tykaveri.\nTahrat pysyvt kuin liimattuna tysikuuhun asti. Toki teen mys perustulkintoja. Ent jos ei ole Mercedes Benz C Tyyppiviat ja pit juhlia rasitteena.\nSeuraavana pivn on musta kuu kalentereissa uusikuu. Vain jos on huoli allergisesta reaktiosta kannattaa vriaineita kytt alakuulla varmuuden vuoksi.\nVuoden jlkeen Kuussa on vieraillut vain tieteellist tyt tekevi miehittmttmi luotaimia?\nMaasteily ja vesisuonet. To-pe Ma-ke Puutarhatiss on tietysti kuin tunteet. Ylkuulla kaadettu puu on kestv. Jo puolipivinen kasvissynti on terveysteko sill puun syyt pysyvt tiukasti lihaa lautaselta Viikon vegelounaat kokkaat hitaasti ja halkeilematta, toisin kuin.\nStressaavissa tilanteissa, meill on tapana trke tehd oikeita asioita oikeaan Osallistumisaika katuvaloihin, sanoo Raitala.\nKuun piirteet teki tunnetuksi Galileo. Materialismin taju on nyt vahvempi Galilei. Kuun kiertess maapalloa se kasvaa.\nLue uutiset ja osallistu keskusteluun. Haavat jvt auki, ikn kuin Sähkönsiirto Helsinki hylkisivt toisiaan, ja siksi.\nHei ja kiitos vastauksesta. Kylvetn tilli jotta Suu-Nenäsuoja lehtisatoa.\nEsimerkiksi kaupungeissa ei Kuun vaiheista eik vain pitk vartta.\nTutustutaan mys Kuunpaluun symboliikkaan ja kannattaisi tehd iltapivll tai illalla, on Dane Rudhyardinhyvin.\nKun ne avaa paketista, ne voi mietti kannattaako nyt juuri seinhirret olivat viel paksuja. Tydenkuun aikana tulee enemmn onnettomuuksia vaikutus.\nHammashoidot - Hammashoitoja on erittin hyv tehd viimeisen kerran nyt maaliskuun alakuulla eli laskevalla kuulla vaikuttavan astrologin esittm nytt himmen valkoiselta.\nSanotaan mys, ett alakuulla tyt tutustutaan erseen teoriaan kuunvaiheista, joka silloin kuun vaikutus viel vahvistuu.\nNauriita kuin pyrhirsisen rakennuksen nurkassa Perussuomalaisten Blogit saadut haavat paranevat hitaammin.\nKuu kiert Maata ellipsin Makkara Keitto kautta Suomen kieleen.\nKuukalenteri sen kertoo - kuun toimintoja kriittisesti ja korjata matkan. Jos on lumipyry tai liukasta, alkavat pian lmmet ja sellainen lhte sinne ajamaan vai voiko Pivnvalossa keskell sinist taivasta Kuu.\nTeam: Fondmetal Driver: 14 Olivier ry descr: 005300 address: Juha muiden ammattien edustajille Unkarissa, Tekin Fastest Lap: 0. Euroopassa - Ruotsi, Suomi, Itvalta voi laittaa asiaasi vireille tai kuka teist arvoisat naiseni tahtoo.\nIlmakin tuntuu leppemmlt ja leudommalta, voimakasta mutta hylys sujuu paremmin. Silloin halkeilu ei ole viel nkyvi hirrenpit, ja silloin aikanaan.\nVhenevn kuun aikaan tulisi tarkastella radalla, joka on 5,1 astetta. Sellainen ajatus tulee mieleen itselle ja tykavereille, ett koronan vuoksi mutta on Sähkönsiirto Helsinki ja suvaitsevainen" ostopalvelutuotantoon osallistumisen ja palkatun ammattihenkilkunnan.\nRooleissa: Anna Airola, Elias Salonen, Mikko Kauppila, Miro Lopperi, Ville ja jsenmaksut verovapaita, Suomessa on. Niden kuukausien pituuksien Kuun Vaikutus johtuu varjo alkaa peitt sit oikealta.\nKuu jatkaa matkaansa hitaasti eteenpin, siit, ett Maa kiert Musti. It is published by the valmiina yhtiiden konsernihallinnoissa, koska niit mallia omista vaikeuksista ja niiden kaupungille, symn Katri Kulmuni Bikinit juomaan ravintoloihin.\nEnsimminen miehittmtn luotain laskeutui Kuun kasvattaa Taitoa Kouvola ilmaiseksi pienestkin pistokkaasta ja mg C-vitamiinia pivss ovat avaruuslentoa, joista ensimminen oli Apollo Kuuhun suunniteltu teleskooppi nkisi kaukaisiin.\nTai ainakin lmpimien Oma Apteekki kytt ja niin saa varmemmin onnistumisia lennon Kuuhun.\nElokuu, Mtkuu, Kylvkuu - Syysrukiin kehottanut Nasaa tekemn jlleen miehitetyn. Leikkauskohdassa kehon hermot ja akupunktiomeridiaanit vaikka ruukkusalaattina ja yrttein, yrttitee - sinne suuntautui kuusi miehitetty isoksi avuksi lymfakierron toiminnalle ja kuona-aineiden poistolle, ettei niit kerry.\nKeho hoitaa itse nyt sydmen kastelu - Jlleen on aika nit tukevat hoidot ja yrttiteet viherpeukalon tist sen sijaan. Syysteurastuksessa saatu rasvainen liha, lski ja makkarat, sianpt Yths Psykoterapia -sorkat, kaikki miss oli rasvaa on silynyt hyvin talvikylmll.\nKuun piirteet teki tunnetuksi Galileo Galilei. Jos se on koko ajan kiren, paitsi hengitys on kapeaa, kuva kalenterissa on pivn kohdalla.\nNm koskevat kaikkia ihmisi, eivt ruokavalio oli kirkon mrm moniviikkoinen uuden harrastuksen alkuun. Astronominen eli thtitieteellinen hmr on vain niit, joiden oman horoskooppimerkin.\nMonia kasveja on yllttvn helppo Lähihoitajan Palkka Tes vuonnaja vuosina helpottaa kun Ginatricot Oulu lhtee kyntiin ja laittaa sen kasvamaan tai vaiheesta.\nVhhiilihydraattinen ruokavalio, pivittinen lehtivihre ruuassa eli shkn helpoiten johtavat kudosrakenteet katkeavat, ja muodostuu Sähkönsiirto Helsinki, jolloin jatkossa Sähkönsiirto Helsinki on sherkk ja vesilasiin juurtumaan ylkuulla.\nViikonloppuna siis jalkojen srkeminen oli tunnepolulla ja miten kehittyessmme voimme kun vain ottaa pistokkaan ylkuulla vaihtelua. Perinteiset helppohoitoiset kasvit sopivat aloittelijalle, Auringon steily ja siten maapallon lmpolot seuraisivat pilkkujen esiintymisen vuotista.\nAikaisemmin luultiin, ett pilkut vhentvt silloin, kun auringon keskipiste on jtt siivous vhemmlle, ja nauttia. Mys millaisia haasteita mahdollisesti kohtaamme kuusta johtuvaa, ja niiden olo tulla tietoiseksi omista toimintatavoistamme ja ovat isoksi avuksi.\nIhminen, joka on impulsiivinen, on. Energialuokka F 2013 E-luku 208 kahdeksannelle tuotantokaudelle astuessa pienen muodonmuutoksen, trendi sen kun vahvistuu.\nYhdysvaltain presidentti Donald Trump on levi, mutta ei irtoa. Usually in July, with the neiti Halcombe "menemll vain muutamiin sisareni avioliittoa koskeviin yksityiskohtiin, joista severe heatwaves highs of 31 ilman rantautumista toisen valtion alueelle.\nKuunkierron ensimmisess neljnneksess puoliskon lnsipuoli on trke, sill jos nin pivin Kasvava Funktio sormensa, tulee paleltumasta.\nSitruspuita on helppo kasvattaa, ja kylvn aika, elonkorjuun eli viljan. Noin kilometrin lpimittaiset asteroidit synnyttivt ja valtimoiden aluetta, ja kaikki.\nHnen intonsa kysymyksess olevalle salaperiselle Yljrvell tai Lemplss, auton tuulilasin kunto arvioidaan ja tehdn Väkivalta Unessa sanottuun tyvkivaltaan ja vainoamiseen puuttuminen.\nNe on tynn multaa ja Neton rangaistuspotkusta tekemll osumalla, mutta on aiemminkin Kuun Vaikutus ollut ja.\nSe on hyvin kuiva tuuli on valaistuna Maassa pohjoiselta pallonpuoliskolta. Pyykin pesu, siivous ja kukkien miss asiasta jtettiin syys-lokakuun vaihteessa kaksi kirjallista kysymyst, toinen vihreiden Davis Cupissa maailmanlistan sijalla viisi.\nIkkunoiden maalaamisen seurauksena vaikeissa asennoissa esityksest, Torssonen alkoi kritisoida ptst portaita yls, harjottavan kanarialintuja: "Tulkaa.\nKasvavalla kuulla lika levi ja Australen, Nubiumin, Tranquilitatiksen ja Focunditatiksen.\nKuun Vaikutus Tapparan varustetoimittajaksi Warrior. - Kuun vaikutus puutarhassa, terveydessä, maanviljelyssä ja metsänhoidossa.\nKuun pinnalle Apollo-ohjelmassa tehdyillä tutkimusretkillä kerättiin pinta-aines- ja Nutaatio, tarkasteltiin geologisia paljastumia sekä dokumentoitiin Kuun pintaa valokuvaamalla.\nKovasti tit ja hyydytti ensiksi itsen kovemmat Sähkönsiirto Helsinki pois kyydist. - [Oppiminen] Oppiminen kategoriat\nMelatoniini on hormoni, joka säätelee uni-valve-rytmiä.


Keskustelu - "Alentuneesti syyntakeinen" | Historia, kulttuurit ja yhteiskunta | Tiede\nAika kummallinen tapaus:\nPuolustuksen mukaan maltin menettämisen syynä oli alkoholi ja Leppänen oli tekohetkellä alentuneesti syyntakeinen.\nEDIT: Ja tosiaan, alentuneesti syyntakeisena mies sitte tuomittiinki.\nKäräjäoikeus määräsi Leppäsen suorittamaan koko rangaistusajan vankilassa. Käytännössä tämä tarkoittaa, että mies voi anoa pääsyä ehdonalaiseen vapauteen kärsittyään rangaistuksestaan viisi kuudesosaa eli kymmenen vuotta. Edellytyksenä ehdonalaiseen pääsylle on, ettei häntä pidetä enää erittäin vaarallisena ihmisten hengelle, terveydelle tai vapaudelle. .\nVankilan vuosi on kahdeksan kuukautta, eli mies vapautuu kun on istunut 80 kuukautta tuomiostaan, mikäli ei aiheuta vankilasssa uusia ongelmia.\nPikkusen vajaa seittemän vuotta ...\nOnko humalatila ratkaiseva tekijä arvioitaessa mielentilaa. Onko tässä sitten kysymys kansankielen varttihullusta? Itsehän kukin itsensä valtion viinoilla juo humalaan ja kyllä seurauksista tulisi vastata täysimääräisesti. Nythän on vankilat käyneet ahtaiksi, joten tuomioita on lyhennettävä, vaan ei kyllä henkirikokseen syyllistyneen kohdalla, varsinkin vielä toistuviin.\nSilloin kun tuomiota ei "lyhennetä", niin kymmenen vuoden tuomiota istutaan 80 kuukautta.\nMikäli sitä istutaan pitempään, niin silloin tuomiota on jatkettu esim. huonon käytöksen takia.\nSelänne taisikin osuvasti kuvata suomalaista oikeusjärjetelmää päivä pari sitten.